08:01 / 18.06.2016 | Akmalkhuja | 1639\nАссалому алайкум! Биз оиламизда онам, мен, укам ойлик пулимизни бир жойга эгамиз. Ўша пул нисобга етган. Мен ўша йиғилган пулдан закот берилади деб ўйлардим. Аммо пул айнан бир кишига тегишли бўлиши керак экан. Йиғилган нисобга етган пулда кимни пули канча эканини билмаймиз. Бундай ҳолда йиғилган пул учга бўлиниб, ўшанда ҳам нисобга етса закот берилар экан. Лекин бизда учга бўлинса нисобга етмайди. Саволим қуйидагича: Бундан буёғига закот масаласида чалкашмаслик учун ҳозирдан учга бўлиб олиб, алоҳида йиғайликми?\nБиз ҳали оилалик эмасмиз, алохида йиғиш муносабатларга таъсир этмасмикин деб қўрқаман. Ким кўп пул топаётгани сабабидан. Ёки шунақа ўртада йиғиб, ҳар йили учга бўлиш керакми? Лекин бунда кимнидир пули нисобга етганини билиб бўлмайди. Менга тинчлик бермаётган нарса йиғилган пулда мен қўшган улуш нисобга етган бўлиши мумкин деган фикр. Лекин қанчалигини билмайман.\nВа алайкум ассалом! Савол: Бир кишини тўртта ўғли уйланиб, барчаси биргаликда истиқомат қиладилар ва уларнинг даромадлари хар ҳил бўлиб, бор топганларини оталарига олиб келиб берсалар. Отаси эса, ўғиллари томонидан келтирилган пулга уй-жой қурган бўлса, ўша мол-мулкда ширкати амлокда шерикмилар ёки йўқми? Жавоб: Ота-болалар барчаси бирга яшашиб, топганларини оталарига келтириб беришса, тўпланган маблағдан қурилган уй-жойнинг барчаси отаники, ҳисобланади. زَوَّجَ بَنِيهِ الْخَمْسَةَ فِي دَارِهِ وَكُلُّهُمْ فِي عِيَالِهِ وَاخْتَلَفُوا فِي الْمَتَاعِ فَهُوَ لِلْأَبِ وَلِلْبَنِينَ الثِّيَابُ الَّتِي عَلَيْهِمْ لَا غَيْرُ “Бир киши бешта фарзандини ўз уйига уйласа, барчаси отасининг қарамоғида бўлсалар ва кейинчалик мол-мулкда тортишиб қолсалар, мол-мулкнинг барчаси отаники ҳисобланади. Фарзандларга эса, устилариданги кийимлардан бошқа бирор нарса тегишли бўлмайди” (Роддул муҳтор). Савол: Ака-ука биргаликда тижорат қилсалар закотларини қай тарзда адо қиладилар? Жавоб: Аввало шуни билиб олиш керакки, кимнинг моли қанча эканлиги маълум бўлиши керак. Ака-укаларнинг тижоратдаги ўринлари ҳам маълум бўлиши керак. Масалан, ака-ука тижоратда бир-бирига мулки ва фойдаси тайин бўлган шерикми ёки мулк бирига тегишли бўлиб, бошқаси унга ишчими? Чунки, закот ҳар бир кишининг ўз молидан адо қилиниши шартдир. Шу нарсалар маълум бўлганидан кейин кимнинг моли нисобга етса, ўша кишининг зиммасига закот бериш вожиб бўлади (Опке масаил унка ҳал). Савол: Эр-хотин биргаликда тижорат қилсалар закотларини қандай адо қиладилар? Жавоб: Аввало эр-хотиннинг мулки аниқ тайин қилинган бўлиши лозим. Чунки, икковларидан бирлари вафот этса, тақсим қилинадиган мерос тайин бўлишлиги шарт. Агар ажратиб тайин қилиб олмаган бўлсалар, у ўртадаги молни икки томонга тақсимланганда ҳар бирига нисоб миқдорича мол тегса, икковларига ҳам закот лозим бўлади. Агар тақсим қилинса, иккалаларига теккан улуш белгиланган закот нисобига етмаса, у ҳолда закот бермайдилар (Опке масаил унка ҳал). Валлоҳу аълам!


«Ўзбекистонлик опера ижрочиларининг иқтидорига ҳавасимиз келди»\nПойтахтимизда “Competizione dell‘Opera” опера ижрочиларининг ўн тўртинчи халқаро опера танлови давом этмоқда.\nМамлакатимизда илк маротаба ўтказилаётган мазкур нуфузли танловда жаҳоннинг кўплаб давлатларидан 30 ёшгача бўлган 60 нафар ёш опера ижрочиcи қатнашаяпти. Дастлаб улар пойтахтимиздаги мусиқа ва санъатга ихтисослаштирилган таълим муассасаларида бўлиб, у ерда ёшларнинг пухта билим олишлари учун яратилган шарт-шароитлар, ўқув жараёнлари билан танишдилар. Опера санъатининг машҳур вакиллари, мутахассисларининг илмий ва ижодий тажрибалари билан ўртоқлашдилар.\n“Туркистон” санъат саройида бўлиб ўтаётган ярим финал босқичида эса қатор давлатлар вакиллари ўз ижро услуби ҳамда маҳоратини намойиш қилаяпти. Уларнинг аксарияти юртимиз ёшлари бўлиб, бетакрор овози ва оҳанги билан йиғилганларда, айниқса, нуфузли ҳайъат аъзоларида катта таассурот уйғотмоқда.\n— 2013 йили Австриянинг Линц шаҳрида ўтказилган “Competizione dell‘Opera” халқаро танловида Ўзбекистон вакили Рамиз Усмоновнинг чиқиши мени ҳайратга солган эди, — деди ҳайъат аъзоси, чехиялик опера хонандаси Катерина Беранова. — Ўшандаёқ ишонганман, Ўзбекистон — юксак иқтидорлар юрти. Мазкур танлов эса яна кўплаб ноёб истеъдод соҳибларини кашф қилаяпти.\nАйниқса, Ўзбекистон давлат консерваториясининг талабалари, Алишер Навоий номидаги Давлат академик катта театрининг хонанда ҳамда стажёрлари ижролари таҳсинга лойиқ. Ўйлайманки, буларнинг барчаси юртингизда Президент Ислом Каримов раҳнамолигида опера санъати юксак даражада ривожланаётгани ва бу борада улкан ижобий ишлар амалга оширилаётганини кўрсатади.\n— “Competizione dell‘Opera” танловида иштирок этаётганимдан бахтиёрман, — дейди Ўзбекистон давлат консерваторияси талабаси Антонина Нестерова. — Очиғи, мазкур халқаро танлов менга улкан масъулият ва илҳом бағишлаяпти.\nСанъат байрами давом этмоқда.\n“Competizione dell‘Opera” халқаро танлови ҳайъат аъзоси, Санта Чечелия консерваторияси профессори, дирижёр, композитор (Италия):\n— Биз Алишер Навоий номидаги Давлат академик катта театри билан узоқ йиллардан буён ҳамкорлик қиламиз. Шу маънода айтганда, Ўзбекистонда опера санъатини янада ривожлантириш учун барча шарт-шароит мужассам. Ёшларингиз иқтидорли, уларнинг ижро маҳорати эса юксак.\nФестивалда кўплаб мамлакатлардан вакиллар қатнашаяпти. Мен бошқа халқаро танловларда ҳам ҳайъат аъзоси сифатида иштирок этганман. Ўзбекистонга келиб англадимки, халқингиз санъат ва маданиятни алоҳида қадрлар экан. Мана шу жиҳат ҳам ўзбек ва итальян халқларининг ўзаро дўстлиги, муштараклигидан далолат беради.\n— Ўзбекистонда биринчи бор бўлишим. Тошкентнинг гўзал жамоли мени лол қолдирди. Жуда чиройли шаҳар экан. Кенг ва равон йўллар, кўркам бинолар кишида ҳавас уйғотади.\nХалқаро танлов доирасида мусиқа ва санъатга ихтисослаштирилган таълим муассасаларида бўлдик. Ва комил ишонч ҳосил қилдикки, ёшларингиз замонавий билим ва кўникмаларни энг муҳташам ўқув биноларида олишаяпти. Шунинг учун бўлса керак, улар юксак иқтидор ҳамда дунёқарашга эга.\nсолист (Беларусь Республикаси):\n— Бир нечта халқаро фестивалларда қатнашганман. Аммо Тошкент фестивалида бир оз ҳаяжонланаяпман. Сабаби иштирокчиларнинг барчаси — беқиёс истеъдод соҳиблари. Айниқса, ўзбек ёшларининг юксак иқтидорига ҳавас қилдик.\nШунингдек, Тошкентнинг сўлим жойлари, миллий ва замонавий руҳда бунёд этилган бинолар менда катта таассурот қолдирди.\n— Жаҳоннинг ўнлаб мамлакатларидан иқтидорли санъаткорлар қатнашаётган бундай улкан анжуманни ўтказиш учун айнан Ўзбекистон танлангани бежиз эмас. Чунки юртингизда маданият ва санъатга давлат миқёсида алоҳида эътибор қаратилади, соҳа ходимларининг эркин ва фаол ижод қилиши учун барча шарт-шароиту имкониятлар яратилган. Қолаверса, Президент Ислом Каримов томонидан санъаткорларнинг ижодий фаолияти рағбатлантирилаётгани ва кенг қўллаб-қувватланаётгани ҳам таҳсинга лойиқ. Бундай улкан эътибор ва ғамхўрликни ҳар қайси давлатда ҳам кўриш қийин.\nПойтахтингизни кезиб, шунга иқрор бўлдимки, Тошкент, чиндан ҳам, Шарқнинг олтин дарвозаси экан. Бундан бир йил муқаддам шаҳрингиз дунёнинг энг гўзал шаҳарларидан бири, дея эътироф этилганини интернет орқали ўқиган эдим. Менинг назаримда, Тошкент шаҳри дунёнинг энг гўзал шаҳридир.\nДилмурод СОДИҚОВ ёзиб олди.\nМазкур рукндаги бошқа мақолалар: « Мафтункор опера\t«Ўзбекистон — бой маданият ва нодир санъатга эга мамлакат» »


Ёнғин чиққан юк автомобили тиркамасидан боши билан йиқилган фуқаро воқеа жойида ҳалок бўлди\nЁнғин чиққан юк автомобили тиркамасидан боши...\n11.07.2019 16:01 0 2152\n2019 йилнинг 10 июль куни соат 06:51 да Қашқадарё вилояти Шаҳрисабз тумани «Шакартери» МФЙ, Шовкан қишлоғидан ўтувчи йўлдан ҳаракатланиб кетаётган «КАМАЗ» русумли юк автомобили тиркамасида сомон ёнаётганлиги ҳақида туман ЁХБ диспетчерлик хизматига хабар келиб тушган.\nФВВ ЁХББ ОАВ билан ҳамкорлик қилиш бўлинмаси хабар беришича, воқеа жойига 2 та ёнғин ўчириш бўлинмаси юборилган. Бўлинмаларнинг тезкор ҳаракатлари натижасида ёнғин бартараф этилган ва ёнғиндан юк автомобили ҳамда унга ортилган 400 дона сомон ғарами (пресс) асраб қолинган.\nЁнғин ўчириш бўлинмалари етиб келгунига қадар ёнғинни ўчиришга уринган икки йўловчилардан бири — фуқаро Ш.Э. куйиш тан жароҳати олган ва у шифохонага юборилган, иккинчи фуқаро Н.З. эса тиркамадан бош қисми билан ерга йиқилиб, воқеа жойида ҳалок бўлган.\nЁнғиннинг тахминий келиб чиқишига юк автомобили ва тиркамасига ортилган сомон прессларининг устки қисми электр сим ёғочнинг симларига тегишидан ҳосил бўлган қисқа туташув сабаб бўлган. Ёнғин ҳолати юзасидан терговга қадар текширув ишлари олиб борилмоқда.\nёнғин Шаҳрисабз юк автомобили


7-оилавий поликлиникада тиббий-ижтимоий акция бўлиб ўтдиHaqida.net\nHome Mahalliy 7-оилавий поликлиникада тиббий-ижтимоий акция бўлиб ўтди\nПойтахтимизнинг Мирзо Улуғбек туманидаги 7-оилавий поликлиникада тиббий-ижтимоий акция бўлиб ўтди. Мирзо Улуғбек тумани ҳокимлиги томонидан ташкил этилган акция доирасида кам таъминланган оилаларнинг 185 нафар фарзанди гепатит А га қарши эмланди.\nЮқумли касалликларнинг олдини олишнинг замонавий тизими эпидемиологик барқарорликни таъминлаш ҳамда инсон саломатлигини сақлашда муҳим омил бўлиб хизмат қилмоқда.\n– Мамлакатимизда аҳоли саломатлигини муҳофаза қилиш, тиббий хизмат сифати ва самарадорлигини юксалтириш бўйича кенг кўламли ишлар амалга оширилмоқда, – дейди Мирзо Улуғбек тумани тиббиёт бирлашмаси бош шифокори Севара Ҳусанова. – Эмлаш ишларига мингга яқин бола қамраб олинади. Бунинг учун тумандаги олтита поликлиниканинг 152 нафар шифокори ва 304 нафар ҳамшираси жалб этилади.\n«Саломатлик-3» лойиҳаси доирасида тумандаги барча поликлиникалар замонавий ускуналар, жумладан, рақамли ультратовуш ташхиси, дистилляторлар билан жиҳозланди. Натижада ташхис қўйиш сифати яхшиланди, бирламчи тиббий ёрдам кўрсатиш самарадорлиги ошди. Поликлиникаларда 260 мингдан ортиқ аҳолига хизмат кўрсатилади. Улардан 71 минг нафари 18 ёшгача бўлган болалардир.\nШифокорлар профилактик чора-тадбирларни ташкил қилишда маҳаллалар билан мунтазам ҳамкорлик қилмоқда. Айниқса, оналик ва болаликни муҳофаза қилиш, касалликларни эрта аниқлаш ва даволашга алоҳида эътибор қаратилмоқда. Тушунтириш ишлари натижасида эрта турмуш ва яқин қариндошлар ўртасидаги никоҳлар сони камайди. Шифокорлар кексаларнинг соғлиғини мунтазам равишда назорат қилади.\nСоҳа ходимларининг муваффақиятли фаолияти ҳамда тиббиёт муассасаларида яратилган замонавий шароитлар аҳолига сифатли хизмат кўрсатиш, юқумли касалликлар бўйича барқарор вазиятни сақлаш ва болалар ўртасидаги касалликларни қисқартиришга хизмат қилмоқда.


Умумбелгиланган солиқларни тўлайдиган корхона улгуржи савдо билан шуғулланади ва товарларни лизингга беради. Корхона товарни лизингга бериш чоғида объектнинг дастлабки қийматига, яъни ҚҚСни ҳисобга олган ҳолда тушум суммасига ҳисобварақ-фактура ёзиб беради.\n1. Объектни лизингга беришда ҳисобварақ-фактура тақдим этилиши лозимми?\n2. Ҳар бир лизинг тўловига ҳисобварақ-фактура ёзиб бериладими?\nМол-мулкни лизингга бериш товарларни реализация қилиш бўйича айланма ҳисобланади (Солиқ кодексининг 239-моддаси 1-қисми 3-банди). Бунда ҚҚС тўлаш мажбурияти юзага келадиган бўлса, ҳисобварақ-фактурани расмийлаштириш лозим.\nЙўқ, тақдим этилмайди. Бунда тегишли ҳужжатлар (лизинг шартномасининг таркибий қисми бўлган лизинг тўловлари жадвали; ҳисобварақ; лизингга олувчига лизинг тўловларини тўлаш учун юборилган ёзма билдириш ва шу кабилар) билан расмийлаштирилган ҳар бир лизинг тўловига ҳисобварақ-фактура ёзилмайди (Низомнинг 3-банди, ВМнинг 25.06.2019 йилдаги 522-сон қарорига 1-илова).


Тарвуз уруғини еса бўладими? » Ўзбекистон янгиликлари – Zamin.uz\nТарвуз уруғини еса бўладими?\n29 июль 2019, 16:26\nТарвуз ейишни ёқтирасиз-у, лекин бемаза уруғлари лаззатланишга қўймайди ва улардан тезроқ қутулишга уринасиз. Бироқ энди уларни ташлаб юборманг. Негалигини ҳозир билиб оласиз.\nЁз, қуёш қиздиряпти, умуман овқатлангингиз келмайди, оддий сув эса жонга тегди. Вазиятдан чиқишнинг энг мақбул йўли: совиткичдан янги кесилган тарвуз палласини олиб паққос тушириш.\nБу каттакон мева 95 фоиз сувдан иборат. Шу боис у салқинланиб олиш учун айни муддао — фақат шу тарашадек қаттиқ, қопа-қора уруғлари бўлмаса эди.\nҲатто селекционерлар тарвузнинг ўзига хос уруғсиз навларини яратиш устида бош қотиришмоқда. Оддий тарвузни истеъмол қилувчилар эса қора уруғини шунчаки чиқариб ташлашади. Аммо бекор қилишади... Тарвуз уруғи фойдали — буни кимсан немисларнинг «Fit for Fun» портали ёзяпти.\nМия ва мушаклар учун озиқлантирувчи модда\nТарвуз уруғи аслида озиқ моддаларининг ҳақиқий хазинаси. У танамизни кўп миқдордаги қимматбаҳо микроэлементлар билан таъминлашга, шунингдек, мия, суяк ва мушакларни мустаҳкамлашга қодир.\nУруғ таркибида А, В ва С витаминлари, магний, кальций ва тўйинмаган ёғ кислоталари мавжуд. Бундан ташқари, тарвуз уруғи — темирнинг ажойиб манбаи. Гарчи бу қимматбаҳо таркибий моддаларнинг бари тарвуз этида бўлса ҳам, суви кўплиги боис концентрацияси жуда кам.\nМуҳими яхшилаб чайнанг\nШу боис: уруғини эти билан бирга енг. Танага ҳақиқатан фойда келтириши учун уларни майдалаш, яхшилаб чайнаш керак, яхшилаб? (Акс ҳолда бутун уруғ ҳазм бўлмаслик билан бирга ичакларда яллиғланишини келтириб чиқариши мумкин.)\nУруғнинг тарвуз таъмини бузишидан хавотирлансангиз, алоҳида истеъмол қилсангиз ҳам бўлади.\nТарвуз уруғини нима қилиш мумкин?\nҚора уруғни товада туз ва зайтун ёғида қовуриб, писта ўрнида чақиш мумкин. Яна шу тариқа қайта ишланган уруғ салат ёки янги ёпилган нонга ўзгача маза беради.\nҚуритилган уруғни қаҳвамайдалагичда майдалаб, смузига аралаштириш ёки чой дамлаб ичиш мумкин. Устига-устак, у пешоб ҳайдаш хусусиятига эга бўлиб, буйракларни тозалашда ёрдамлашади.\nЯнгиликлар » Ҳаёт тарзи » Тарвуз уруғини еса бўладими?\n00:15 Пушкаш мукофотига номзодлар рўйхати эълон қилинди\n23:37 Ўзбекистон АрМИ-2019 натижаларига кўра 5-ўринни эгаллади\n23:12 Энди нархлар барқарорлигини Марказий банк таъминлайди\n22:43 Михаил Чудаков: "Каримов даврида мендан Тошкент яқинидаги ядровий реакторни ёпишни сўрашган"\n22:13 Фарғонада ЙТҲга учраган автомобиллар «паради» бўлиб ўтди (фото)\n21:46 «Сантос» собиқ президенти: Неймар «Реал»га ўтмаслиги учун унинг отасига 1 млн доллар тўлагандим\n21:20 Қорақалпоғистонда 25 ёшли аёл эри томонидан ваҳшийларча ўлдирилди\n20:46 Собиқ бош прокурор Рашиджон Қодировга бағишланган кўрсатув тайёр\n20:23 Гулнора Каримовага нисбатан янги жиноят иши қўзғатилди\n20:00 Тайсон Фьюри: Яна ким билан жанг қилишим керак? Бири Россияга қочиб кетди, яна биттаси Болгарияга\n19:07 Наҳотки! Тарвуз эркаклик қувватини оширади!\n20:20 Тарвузнинг шифобахш хусусиятлари\n20:02 Тарвуз – организм учун "энг фойдали" неъмат\n15:34 Тарвуз кўз ва мия учун фойдали


LG: ҳақиқий флагманни энди кўрасиз\n08.04.2018 14:15 0 1493\nБир муддат аввал маълум бўлганидек, Жанубий Кореянинг йирик IT-корпорация ишлаб чиқарадиган навбатдаги кучли мобил телефонлардан бири «LG G7 ThinQ» модели бўлади, деб хабар берди «Терабайт».\nНомидан кўриниб турибдики, мазкур смартфонга «сунъий ақл» ҳамда нейронли тармоқ технологияси татбиқ қилинади. Смартфон тизими ўз-ўзини ўқитиб, янги жиҳатларни ўзлаштиради. Мисол учун, смартфон камераси вазиятдан келиб чиқиб автоматик тарзда ўзини созлайди.\nКеча, 7 апрелда интернет тармоғида «LG G7 ThinQ» смартфон модели ишлаб турган жараён акс этган фотосурат эълон қилинди. Суратларда смартфон олд панелининг юқорисида дисплей кесимининг борлиги ҳамда смартфоннинг ҳақиқий номи маълум бўлди.\n«LG G7 ThinQ» смартфонида жорий қилинадиган махсус функция ёрдамида экрандаги бу ўйиқни яшириш мумкин бўлади. Бундай жиҳатни биз «Huawei P20 Pro» ҳамда «OnePlus 6» моделларида ҳам кўрамиз.\nКореялик таниқли ишлаб чиқарувчининг янги смартфони эга бўладиган 8 ядроли» Qualcomm Snapdragon 845» процессорининг частота ўлчами 2,8 ГГц.ни ташкил қилади. Смартфонда график-тасвирларни «Adreno 630» видео картаси қайта ишлайди. Платформада 4 гигабайтил тезкор ҳамда 64 гигабайтли доимий хотира бўлади.\n«LG G7 ThinQ» AnTuTu бенчмаркида 252 473 балл тўплаган. Бир муддат аввал ҳали тақдим қилинмаган «OnePlus 6» смартфони AnTuTu бенчмаркида энг юқори – 276 510 балл тўплаган эди. «Xiaomi Mi Mix 2S» эса 270461 балл йиққан.\n«LG G7 ThinQ» қўш сенсорли илғор бош камераси, USB Type-C универсал порти билан бугунги рақобатга дош бера олади.\nТелефон ўзига хос янги оптик суратга олиш технология ўрнатилган энг қиммат фотокамераси билан ажралиб туриши хабар қилинмоқда. 16 мегапикселли бош сенсорнинг диафрагмаси f/1.5 стандартли бўлади, яъни жаҳонда энг илғор.\nСмартфон 6 дюймли, OLED матрицали ва QuadHD (2880 x 1440 пикселли) дисплей билан таъминланади. FullVision экраннинг томонлар нисбати 18: 9 стандартида ишланиши кутилмоқда. Флагман корпуси IP68 стандарти бўйича чанг васувдан ҳимоя қилинган.\nҲозирча «LG G7 ThinQ» тақдимот куни тўғрисида бирор расмий маълумот йўқ. Бир қатор таниқли инсайдерларга кўра, янги флагман апрелнинг охирларида намойиш қилинади.\nНарх-наво ҳам жиҳатларга яраша бўлади. «LG G7 ThinQ» флагманининг 1030 АҚШ долларидан сотувга чиқарилиши кутилмоқда.\nЭслатиб ўтамиз, айни пайтда смартфон бозорида сотилаётган «LG V30S ThinQ» кучли моделлардан бири бўлиб, Кореяда S9 моделига жиддий рақиб бўлмоқда. S9 модели $720 ҳамда S9+ $840 доллар баҳосида, «LG V30S ThinQ» эса 1000 АҚШ долларидан савдога чиқарилган.\nфлагман LG G7 ThinQ\nТехнология 07/07, 22:41\n«Samsung Galaxy S10» учта моделда чиқарилади: ҳатто арзон версияси ҳам бўлади\nТехнология 10/06, 10:48


4 минг долларлик маош билан фотографлар изланмоқда\n18:11 / 04.03.2016\nNetflix компанияси фотографлар учун танлов эълон қилган. Компания танлов ғолибларига 4 минг доллардан маош беришга тайёр.\n#Grammsters3 номли танловда ғолиб бўлган фотографлар компанияда икки хафта ишлаш имкониятига эга бўладилар.\nҒолиблар икки хафта давомида Европа суратга олиш майдонлари бўйлаб саёҳат қиладилар ва компаниянинг Instagramи учун сурат оладилар. Компаниянинг ўзи саёҳатни ташкиллаштиради ва барча тўловларни амалга оширади.\nТанлов 6 мартга қадар давом этади. 11 март куни энг яхши 25 нафар фотограф саралаб олинади. 29 март куни эса Netflix мутлақ 4 ғолибни маълум қилади ва улар билан ҳамкорлик тўғрисида шартнома имзолайди.\nМаълумот ўрнида: Netflix — фильм ва сериаллар, мультимедиа маҳсулотлари савдоси билан шуғулланувчи Америка компанияси. 1997 йили ташкил топган. 2016 йил январь ҳолати бўйича компаниянинг дунё бўйлаб 69 миллиондан ортиқ мижозлари бор.


Афти қийшиқлар ойнадан ўпкаламасин! — Kar24.uz\nАфти қийшиқлар ойнадан ўпкаламасин!\nНукусда, университетда таҳсил оламан. Вақтинчалик бошпанам – квартира ўқув биносидан узоқ эмас. Йигитлар ётоқхонасидан, асосан, вилоятлик талабаларга жой беришади. Бизга қолгани шу – квартира. Бошпанам йиғлагудек эмасу,   аммо кўз юмадиган жойлари ҳам топилади. Собиқ иттифоқ даврида ўзимизнинг ишчи боболаримиз қурган тураржойлар. Билмадим ёши ҳозир нечада экан. Ҳар ҳолда навбат бизга етгунча оз хизмат қилмаган. Бир-икки йилга бузилармиш, деган гаплар ҳам бўларди. Хуллас, қандай бўлмасин одам яшаса, ўлмайдиган жойлар. Аммо бизнинг нигоҳимиз бу ерлардан бироз узоқ. Бухоронинг айрим туманлари бўрондан кейинги ҳолати, Сардобадаги талофатлар ҳақида гурунглашамиз.\nШу ўринда негадир бировни эслагим келди. Исмини билмаганингиз маъқул. Бир курсдошим гап орасида тез-тез такрорлаб қўярди: яшасин, яшасин қон-қонимизга сингиб кетган коррупция, уррра яшасин! Эътибор билан қарасам кўзида нам кўринади. Сўраб билсам, кимдир порахорлик жинояти билан воқеа жойида ушланганлиги хақидаги хабарни ўқиган экан.\nКелинг мавзуга қайтсак. Ҳеч қаерда ўқимаган, ўз меҳнатлари билан ишини ўрганган оддий пахсакаш, пойдевор тикловчи, сувоқчи ҳам ишига кафолат беради. Нима дерди? Менинг эшитганим бор: ҳеч бўлмаганда, нарёққа кетгунимча уйинг сени босиб қолмайди. Қўрқмагин.\nБухорода қурилиши яқин йилларда тугалланган боғчаларнинг, мактабларнинг ярми бутунлай яроқсиз ҳолга келган бўлса, ишонасизми? Яқин йилларда фойдаланишга топширилган сув омборининг қайсидир дамбаси ёрилиб, бир неча туманлар сув остида қолганлигига ишонасизми? Ишонасиз. Халқ шунча меҳнатларига куйсинми, пешона теримиз билан топилган миллиён-миллион пулларга куйсинми, бугунги кўраётган кунига куйсинми? Халқ барига куяди. Куйиб-куйиб яшашдан бўлак нимани билсин.\nҲар замон телеканаллардан кўриб гувоҳи бўламиз. Ҳали тўлалигича тўловлари тўлаб бўлинмаган, номидан сифати узоқ намунавий жойларда яшаётган юртдошларимизнинг айтаётган дардлари бизни ҳам не кўйларга солмайди. Бир қарасанг хоналарнинг пахсаси ёрилган, бир қарасанг юқоридан томаётган сувни тутиб туриш учун пақир излаб тополмайсан, бир қарасанг кўлмакка айланган ер тўлалар... қолганини сиз давом эттиринг.\nКелинг, яна бир танишимнинг гапларини эслаймиз: (У ҳам қурилиш соҳасида ишлайди) жўра, мен кўп нарсани биламан. Қайси уйнинг қаерида хатоси бор, бир қарашда сезаман. Ахир ўзим ҳам ишлаганман. Лекин жимман. Индамайман. Иш керакми? Керак. Ойлик керакми? Керак. Буёғини анов кучигим ҳам билади.\nШу десангиз энди ёшлари улуғ энамнинг гапларини айтиб ўтмасам бўлмайди. Демак, сўз навбати энамга: худодан қўрқмаган одам яхши бўлармиди; атрофидагилардан уялмаганнинг юзи куйсин.\nГапим аввалида бошпанам яқинда бузилиши ҳақида айтиб ўтгандим. Балки, ғиштлари ҳали бус-бутун тургандир. Яна билмадим. Кўз-қулоқ бўлиб юрсангиз кўрарсиз. Нимагадир яраб қолар дейманда.\nТўғрисини айтсам бошим оғриб кетди. Қўл ўлгур чарчади. Давомини кейин гурунглашамиз. Кўришгунча хайр.\nPrevious ЎЗИ БИТТА ОРОЛДИР ёҳуд Ўрозбой Абдурахманов публицистикаси…\nNext Афти қийшиқлар ойнадан ўпкаламасин


Фермерлар изҳори: аграр соҳада яратилган имкониятлар ва эришилган ютуқлардан миннатдормиз - Ўзбекистон Республикаси Қишлоқ хўжалиги вазирлиги\nЎзбекистон Қишлоқ хўжалиги ходимлари Президент Шавкат Мирзиёевнинг таваллуд айёми муносабати билан табрик йўллади.\nАввало, Сизни таваллуд айёмингиз билан чин қалбимиздан табриклаб, энг эзгу ва самимий тилакларимизни билдиришга рухсат этгайсиз.\nСизнинг бевосита ташаббускорлигингиз билан кейинги йилларда қишлоқ хўжалиги соҳасида тарихда мисли кўрилмаган натижаларга эришилди. Мамлакатда озиқ-овқат хавфсизлигини таъминлашдан бошлаб, қайта ишлаш ва экспортдан қўшимча даромад олишгача бўлган жуда кўп масалалар айнан қишлоқ хўжалиги ривожи билан боғлиқ.\nПрезидентнинг Олтиариқ туманидаги «Исмоил Нозим обод» фермер хўжалиги даласидаги учрашуви\nСўнгги даврларда қишлоқ хўжалигини тубдан ислоҳ қилиш, бозор механизмларини жорий этиш, резерв ва имкониятларни тўлиқ ишга солиш, ишлаб чиқаришни илмий асосда ташкил қилишга жиддий эътибор қаратиш тамойиллари кун тартибига олинди. Ана шу олий ниятлар заминида, қишлоқ хўжалиги –иқтисодиётнинг асосий ўсиш нуқтаси ва “драйвери” бўлиши учун соҳани 2030 йилгача ривожлантириш стратегияси қабул қилинди.\nБиз, мамлакатда фаолият олиб бораётган қишлоқ хўжалиги соҳа вакиллари, мамлакатимиз иқтисодиётининг етакчи соҳаларидан бирига айланган қишлоқ хўжалигини ривожлантириш ва самарадорлигини ошириш масаласига устувор аҳамият берилаётганлигидан миннатдормиз. Сабаби, давлатимиз тараққиёти, халқимиз турмуш фаровонлиги, дастурхонимиз файзи бевосита ушбу тармоқ истиқболига боғлиқ.\nПрезидентнинг Паркент тумани Гулистон маҳалласидаги учрашуви\nШунинг учун аграр секторда ислоҳотларни амалга ошириш жараёнида бозор муносабатларини жорий қилиш ва хусусий мулкчилик шаклини такомиллаштиришга йўналтирилган чора-тадбирлар муҳим аҳамият касб этади. Бундай оламшумул ютуқлар замирида, шубҳасиз, Сизнинг ташаббусингиз билан қишлоқ хўжалигига мулкчиликнинг янги шакли — фермерлик ҳаракати жорий қилингани, унинг ривожига кенг йўл очиб берилгани мужассам.\nБугунги кунда республикамизда етиштирилаётган ялпи қишлоқ хўжалиги маҳсулотларининг асосий қисми хусусий сектор улушига тўғри келаётгани бунга тўла асос бўла олади.\nЎтган даврда Сизнинг ташаббусингиз ва кўмагингиз билан фермер хўжаликларини давлат томонидан қўллаб-қувватлаш, уларга имтиёз ва преференциялар беришнинг самарали тизими ишлаб чиқилиб, унинг ижроси изчил таъминланди. Бу эса, ўз навбатида, фермер хўжаликларининг молиявий ва иқтисодий жиҳатдан тезда оёққа туриб олишлари учун қулай имконият яратди. Хусусан, чекка жойларда ишлаб чиқариш ва ижтимоий инфратузилмани шакллантириш, ирригация тизимини барпо қилиш, ерларнинг мелиоратив ҳолатини яхшилаш учун маблағлар давлат бюджети томонидан молиялаштирилмоқда. Уруғлик, минерал ўғит, ёнилғи-мойлаш материаллари дейсизми, кимёвий воситалар етарлича етказиб берилаётир. Холисона айтганда, деҳқон учун бундан ортиқ шароит бўладими? Фақат энди тинимсиз меҳнат, изланишлар ва замонавий технологиялардан унумли фойдаланиш, шу орқали юқори ҳосилдорликка эришиш лозим.\nПрезидентнинг Қўштепа туманидаги «Турсунов Юсуфжон ери» фермер хўжалигидаги учрашуви\nФермер хўжаликларининг иқтисодий ва молиявий мустақиллигини мустаҳкамлаш, соҳанинг ҳуқуқий асос ҳамда кафолатларини яратиш, моддий-техника базасини мустаҳкамлаш, ер майдонларини мақбуллаштириш борасида комплекс чора-тадбирлар ҳам ўз самарасини бераётир. Ҳозир одамларнинг ерга, мулкка эгалик ҳисси ошиб, қишлоқ хўжалиги экинларининг ҳосилдорлиги кўтарилиши баробарида, етиштирилган маҳсулотларнинг сифат кўрсаткичлари тубдан яхшиланаяпти.\nШавкат Мирзиёевнинг Оқдарё туманидаги «Pure milk Oqdaryo» фермер хўжалиги даласида бўлиб, миришкорлар билан суҳбати\nФермерлик аслида фаол тадбиркорликнинг бир шакли эканини тобора чуқур тушуниб етаяпмиз. Ҳозир қилган меҳнатга яраша даромад оладиган пайт келди. Соҳада инновацион ғоялар асосида харажатни камайтириб, юқори ҳосил олиш учун мунтазам изланишлар қилинмоқда. Бу фикр-мулоҳазалар кўп йиллар соҳага меҳнати чингиган фермерларнинг дилидан ўтади.\nМазкур яратилган шароитлар учун бугун барча фермерлар, шу соҳа ортидан даромад топаётган инсонлар Сиздан миннатдор.\nБиз ҳар бир ташаббусингиз ва олиб бораётган ислоҳотларга лаббай, дея жавоб беришга тайёрмиз.\nСизнинг ёнингизда туриб мамлакат ривожи, халқимиз фаровонлиги учун хизмат қилишдан чарчамаймиз. Бунинг учун қабул қилинаётган қарор ва фармонлар муҳим ҳуқуқий асос бўлиб хизмат қилмоқда.\nХалқимиз бошига доим соғ-саломат бўлинг, эзгу ишларингизни амалга оширишда ҳар доим кўмакдошмиз.\nСизга яна бир бор сиҳат-саломатлик, хонадонингизга файзу барака тилаймиз.


Роналдунинг тарафдорлари хурсанд. Месси Криштианунинг зўрлигини тан олди\n28 декабрь, 2020, 20:02\nҲақиқат қарор топди...\n“Барселона” етакчиси Лионель Месси ўзини ҳайратга соладиган спортчилар борлигини алоҳида таъкидлади.\n- Спорт оламида ўз меҳнатлари билан ҳурмат қозонган инсонлар бор. Масалан, Рафаэль Надаль, Рожер Федерер, Леброн Жеймс. Ҳар бир спорт турида шундай юлдузлар бор. Футболда эса, бу Криштиану Роналду, - деди Лионель Месси.\nКриштиану Роналду куни кеча Globe Soccer нашри томонидан ўтказилган сўровномада XXI асрнинг энг яхши футболчиси совринини қўлга киритди. Мухлисларнинг 38 фоиз овозига эга чиққан португалиялик ҳужумчи сўровнома натижасига кўра, Лионель Месси ва Муҳаммад Салоҳни ортда қолдирди.\nРанальдо мен 54 ешдаман у каби уйинчини Яна куриш бу бу хам бир бахт\nTasdiqlamasayam anniq edikuuu


Мексикада қамоқдан қочган наркобаронни тутишга 10 минг полициячи жалб қилинди\n16:07 / 19.07.2015\nМексикада 12 июль куни Мехико штатидаги “Альтиплано” қамоғидан қочиб кетган наркобарон Хоакин Гусманни тутиш бўйича кенг миқёсли тадбирлар олиб борилмоқда. Айниқса пойтахтда, Мехико, Герреро, Идальго, Морелос, Пуэбла ва Тласкала штатларида катта ишлар кетмоқда.\nUniversal нашрининг ёзишича, ҳозир Пакана лақабли жиноятчини қидириш ишларига 8.2 минг минтақавий ҳуқуқ-тартибот структуралари ходимлари, 1.25 минг федерал полициячи ва 200 нафар жандарм жалб қилинган.\nЖамоат хавфсизлиги бўйича минтақавий бошқармалар раҳбарлари ИИВ раҳбари билан учрашув ўтказиб, тегишли кўрсатмаларни олишди. Шунингдек, қидирув ишларида ахборот алмашиш ва хатти-ҳаракатларни мувофиқлаштириш бўйича режа ишлаб чиқилди.


Qalampir.uz - Ўзбекистон футболи тарихида илк марта ҳакамлар бригадаси четлатилди\nЎзбекистон футболи тарихида илк марта ҳакамлар бригадаси четлатилди\n14:01, 15.10.2017 Спорт\nЎФФ ҳакамлар ва назоратчилар қўмитаси фавқулодда йиғилиш ўтказди.\nЎзбекистон Олий Лигасининг 24-тури доирасидаги “Пахтакор” – “Қўқон-1912” ўйинидаги ҳакамлик даражаси юзасидан ЎФФ ҳакамлар ва назоратчилар қўмитаси фавқулодда йиғилиш ўтказди. Бу ҳақда ЎФФ Матбуот хизмати хабар берди.\nУнда кеча, 14 октябрь куни Тошкентда бўлиб ўтган “Пахтакор” – “Қўқон-1912” ўйинини бошқарган ҳакамлар бригадасининг иши ўрганиб чиқилди.\nЎФФнинг ҳакамлар ва назоратчилар бошқармаси таркибидаги илмий-услубий таъминоти бўлими мазкур ўйинда майдонда бош ҳакам сифатида ишлаган Вадим Агишев, унинг ёрдамчилари Баҳодир Баҳромов ҳамда Набижон Рўзимовнинг ҳакамлигини алоҳида кўриб чиқди.\nНатижада Владимир Штерн бошчилигидаги гуруҳ майдондаги барча ҳакамлар учрашувни сифатсиз бошқарган ва ўйин тизгинини қўлдан чиқарган деб баҳолади.\nШу асосда, ҳакамлар ва назоратчилар қўмитаси бош ҳакам Вадим Агишев, унинг ёрдамчилари Баҳодир Баҳромов ва Набижон Рўзимов, тўртинчи ҳакам Аскер Нажафалиевларни Ўзбекистон чемпионати, 1-лига, кубок ва ёшлар биринчилиги баҳсларидан мавсум охиригача четлатиш ҳақида қарор қабул қилди.\nҲакамлар бригадаси аъзоларига баҳони кўтариб қўйганлиги учун ўйин инспектори Игорь Нехочин ҳам Ўзбекистон чемпионати, 1-лига, Кубок ва ёшлар биринчилигидан мавсум охиригача четлатилди.\nТаъкидлаб ўтиш жоизки, бундай ҳолат Ўзбекистон футболи тарихида илк марта кузатилмоқда. Балки мана шу йўл билан Ўзбекистонда футбол тобора ривожланиб, яшнаб кетар...\nЭслатиб ўтамиз, аввалроқ ЎФФ Рустам Бобомуродовни бутунлай ҳакамликдан четлатиб юборганди. Кейинроқ, яна бир хатога йўл қўйган ҳакам Олим Толибжонов 10 та ўйинга ҳакамлик ҳуқуқидан айрилгани ҳақида хабар бергандик.\nАбдулазиз Камилов Ҳасан Руҳоний билан учрашади


ГУНОҲЛАРНИНГ ҚАЛБГА ТАЪСИРИ – .:: Xadicha.uz\nГуноҳ-маъсиятларнинг зиёни катта. Уларнинг қалбга таъсири заҳарнинг баданга етказадиган зарарига ўхшайди. Дунёю охиратда қандай мусибат, ёмонлик бўлмасин, унинг сабаби гуноҳлар бўлади. Шу маънода қуйида гуноҳларнинг қалбга таъсири ҳақида тўхталиб ўтамиз:\nГуноҳлар бандага Аллоҳнинг улуғлигини унуттиради.\nГуноҳкор банда Аллоҳнинг буюклигини унутади. Агар банда Аллоҳнинг нақадар улуғлигини ҳис қилса, Парвардигорига осий бўлишга журъат этолмайди. Баъзилар: “Менинг Аллоҳдан умидим катта, У Меҳрибон Зот. Шу нарса мени гуноҳ қилишга ундамоқда”, дейиши мумкин. Бундай одамга айтамиз: “Банда қалбида Аллоҳнинг улуғлиги мустаҳкам ўрнашса, У Зот белгилаб берган чегарадан ўтмайди, таъқиқланган ишларни қилишга ҳади сиғмайди. Банда қалбидаги қўрқув билан умид уни гуноҳдан тўсиб туради. Гуноҳга журъат этган кимса Аллоҳнинг улуғлигини тўлиқ ҳис этолмабди”.\nГуноҳлар Аллоҳни унуттиради.\nГуноҳ содир этиш билан банда Аллоҳни унутади. Аллоҳ бундай бандани ўз ҳолига ташлаб қўяди. Энди у нафси ҳамда шайтон билан холи қолади. Аллоҳ унинг қалбини зикридан ғофил қилиб қўяди. Натижада банда ҳою ҳавасларига эргашиб, тўғри йўлдан адашиб кетади.\nГуноҳлар бандани эҳсон доирасидан чиқаради.\nГуноҳлар бандани муҳсинлар савобидан маҳрум этади. Зеро, Аллоҳни кўриб тургандек ибодат қилган инсон Аллоҳни доим зикр қилади, Уни яхши кўради, азобидан қўрқади, раҳматидан умид қилади, қаерда бўлмасин, Аллоҳ унинг ҳолатини кўриб-билиб турганини ҳис этади. Мана шу ишонч бандани маъсиятдан тўсади.\nГуноҳлар қалбни заифлаштиради.\nГуноҳлар қалбнинг Аллоҳга, охират диёрига мойиллигини заифлаштиради. Қалб ўз қуввати билан Аллоҳга рағбат қилади. Гуноҳлар мана шу қувватни кучсизлантиради, қалбни хавфли касалликка чалинтиради. Агар гуноҳлар кетма-кет содир этилаверса, банда секин-аста Парвардигорига юзланмайдиган, дунёни охиратдан устун қўядиган кимсага айланади.\nГуноҳлар қалбга қўрқув, ҳадик солади.\nАллоҳ таоло осий банда қалбига қўрқув солади. Қачон қарама, унинг безовта ҳолда юрганини кўриш мумкин. Агар шамол эсиб эшикни очиб юборса ҳам кўнгли беҳузур бўлади. Қаттиқроқ овоз ёки қандайдир огоҳлантириш ўзига қаратилган деб гумон қилади. Зеро, тоат-ибодат Аллоҳнинг мустаҳкам қўрғонидир. Ким бу қўрғонга кирса, дунё ва охират азоб-уқубатларидан омон бўлади. Кимда-ким бу қўрғондан чиқса, уни ҳар тарафдан хавф-хатар ўраб олади. Демак, ким Аллоҳга итоат этса, қўрқуви хотиржамликка айланади. Ким У Зотга исён қилса, хотиржамлиги безовталикка алмашади.\nГуноҳлар қалбни касал қилади.\nГуноҳлар қалбнинг касалланишига, тўғри йўлдан оғишига сабаб бўлади. Қалбнинг ҳаёти, салоҳияти бўлмиш озуқалар билан озиқланмагунича бу иллатдан буткул соғайиб кетолмайди. Ҳақиқатан, касаллик танага қандай таъсир қилса, гуноҳлар ҳам қалбга шундай таъсир ўтказади. Гуноҳлар қалб касаллигидир. Унинг давоси – гуноҳларни тарк этиш, тавба қилиш, истиғфор айтиш.\nГуноҳлар басират кўзини кўр қилиб қўяди.\nГуноҳлар қалб кўзини кўр қилади, унинг нурини сўндиради, ҳидоят ҳамда илм йўлларини тўсади.\nРивоят қилинишича, бир куни имом Молик имом Шофеийга қарата: “Аллоҳ таоло сенинг қалбингга нур солганини кўряпман. Энди уни маъсият зулмати билан сўндириб қўйма!” деган экан.\nГуноҳлар нафсни тубанлаштиради.\nГуноҳ-маъсият банда қалбини қорайтиради, нафсини кирлантиради, ҳақир ҳолатга келтиради. Тоат-ибодат эса нафсни поклайди, тозалайди, юксалтиради.\nОсий кимса нафсини гуноҳлар билан кўмиб ташлайди, унинг ўрни билинмай кетади. Натижада Аллоҳ наздида хор бўлади, одамлар назарида ҳам ҳурмати пасаяди.\nОсий банда шайтоннинг измидадир.\nГуноҳкор кимса доим шайтоннинг асири, шаҳватларига қул бўлади. У озодликдан маҳрумдир. Унинг ҳоли энг аянчли. Чунки ўзининг ашаддий душманига асир бўлди, эркини ўз қўли билан ғанимига топишиб қўйди. Зеро, ҳавойи нафс ҳибсидан кўра торроқ ҳибс йўқ. Шаҳват кишанларидан ҳам мустаҳкамроқ кишан йўқ. Шайтон йўриғига юрган, нафси, шаҳватлари томонидан забт этилган банда қандай қилиб Аллоҳга, охират диёрига рағбат қила олсин?!\nҲадиси шарифда: “Шайтон инсоннинг бўрисидир”, дейилган.\nАгар қўйларнинг қўриқчиси бўлмаса, бўрилар бир зумда уларни бўғизлаб кетади. Худди шунга ўхшаб, агар банда учун Аллоҳ тарафидан ҳимоячи бўлмаса, унинг бўриси – шайтони лаин инсонга ҳамла қилади, азият етказади. Банда тақво билан шайтон васвасасидан ҳимояланиши мумкин. Айнан тақво бандани дунё, охират уқубатларидан халос этади. Қўйлар чўпонга яқинлашгани сари бўрилардан саломат бўлади, чўпондан узоқлашса, ҳалокатга яқинлашади. Шунингдек, қалб Аллоҳдан узоқлашса, офатларга яқинлашади. Агар Парвардигорига яқинлашса, ҳар қандай офатдан омон бўлади.\nГуноҳлар ақлга таъсир қилади.\nГуноҳ ақлга таъсир қилади, уни нуқсонга учратади. Бири Аллоҳга итоат этадиган, иккинчиси У Зотга осий бўладиган икки оқилни кўрганмисиз? Аллоҳга итоат этувчининг ақли комил, фикри тўғри, қарашлари теран бўлади. Шу сабаб Қуръони каримда ақл эгаларига хитоб қилинган.\nГуноҳлар сабабли банда билан Парвардигори ораси узилади.\nГуноҳларнинг энг катта зарари ҳам шу. Агар банда билан Парвардигори ораси узилса, хайр-барака ришталари узилади, ёмонлик сабаблари боғланади. Парвардигори ила ораси узилган банда учун қандай нажот, қандай умид, қандай ҳузур-ҳаловат бўлиши мумкин?!\nАйрим салафлар шундай дейишган экан: “Банда Аллоҳ субҳанаҳу ва таоло билан шайтон ўртасига ташлаб қўйилганини кўрдим. Агар Аллоҳ бандадан юз ўгирса, шайтон уни ўзига дўст қилиб олади. Агар Аллоҳ бандани Ўзига дўст тутса, шайтон уни йўлдан уриш имконини топа олмайди”.\n Бу ерда “эҳсон” деганда, Аллоҳни кўриб тургандек ибодат қилиш назарда тутилмоқда.\n Манба: Ибн Қаййим, “Ал-жавобул кофий лиман са-ала анид давоиш шофий”.\n Аҳмад бу марфу ҳадисни ҳасан лиғойриҳ санад билан ривоят қилган.\n Қаранг: Бақара, 197; Бақара, 269; Моида, 100 ва бошқа оятлар.\n Манба: Ибн Қаййим, “Ал-жавобул кофий лиман саъала анид давоиш шофий”.\nМ. Саиджалолова\t2021-01-13


Навоий вилоят ҳокими уйи ва дўконини «обод» қилмаганларни газ¸ сув¸ светдан узишни буюрди (АУДИО)\n10 декабр 2019, Тошкент вақти: 20:57\nНавоий вилояти ҳокими Қобул Турсунов халқ билан учрашмоқда.\nНавоий вилоят ҳокими Қобул Турсунов экани айтилган аудиода овоз эгаси «Обод марказ» дастурига тушган кўчаларда ўз уйини «бўяб-бежамаган» оилаларни газ¸ свет ва сувдан узишни буюради.\nНутқи давомида гапираëтган шахс ўзининг вилоят раҳбари эканини бир неча марта тилга олади¸ шунингдек, мажлисда қатнашган прокурордан «бундайлар»га нисбатан қаттиққўл бўлиш ва ҳоким айтганини қилмаганларни жиноий жазога тортишни талаб қилади.\nАудиони Озодликка юборган навоийликнинг айтишича, бу гаплар 11 июль куни Хатирчи туманида ўтказилган йиғилишда айтилган.\nНавоий вилояти ва Хатирчи туман ҳокимлиги расмийларидан¸ 11 июль кунги мажлисда берилган буйруқлар юзасидан изоҳ олишнинг имкони бўлмади.\nКетма-кет икки кун давомида қилинган қўнғироқларга жавоб берганлар¸ ўзларининг бундай мажлис ва унда айтилганлардан "бехабар"ликларини айтиш билан чекландилар.\nВилоят ҳокими туман ҳокимига¸ туман ҳокими….\nНавоий вилоят ҳокимининг 11 июль куни Хатирчи туманида ўтказган селектор йиғилиши¸ иштирокчиларга кўра¸ "Обод марказ" лойиҳаси ижросига бағишланган.\nМажлисда шахсан қатнашган маҳаллий мулозимлардан бири¸ «бу ерда айтилган айрим гаплар хатирчиликлар учун ҳаëт-мамот масаласи» эканини алоҳида таъкидлаб¸ жамоатчиликка эълон қилиш сўрови билан унинг аудиоëзувини Озодликка юборди.\nТуман ҳокими ва бошқа раҳбарлари¸ қолаверса¸ хатирчилик муллалардан тортиб маҳалла раисларигача қатнашган мажлисда вилоят ҳокими 200 минг аҳоли яшайдиган Хатирчида «Обод марказ» дастурини амалга ошириш учун 81 миллиард сўм ажратилганини¸ аммо туман ободлашмаганини қайта-қайта такрорлайди.\nËзувдан¸ мажлис давомида Навоий вилоят ҳокимининг¸ бошқа вилоятлар¸ хусусан¸ Андижон ва Фарғона ҳокимларидан фарқли¸ ўзини оғир-босиқ тутгани¸ ҳеч кимни ҳақорат қилмагани¸ банк раҳбари ва маҳалла раисларидан бошқаларга «сиз» деб мурожаат қилгани англашилади. Айни пайтда мажлисда ҳоким қуйидаги буйруқни беради.\nНавоий вилояти ҳокими ҳокимият буйруғини бажармаганларни коммунал хизматлардан узиб ташлашни буюради\n«Ҳозир ман кўрсатаман¸ қайси уйни бузасан¸ қайси ариқни чўзасан¸ қайси ариқни кўмасан. Прокурор рўйхатини беради¸ бажармаган уйни тепадан гази билан светини қирқасан тепадан. Бажармаган уйди тепасидан қирқасан. Сиëсатни тушунмаган бўлса¸ ман бўйнимга оламан¸ «Обод марказ» кетаяпти¸ агар 10 кунда ўзгариш бўлмаса¸ трансформаторини ўчираман. Ўчираман трансформаторини¸ агар эл тушунмайдиган бўлса бу меҳрибонликни¸ дейди Навоий вилояти ҳокими Хатирчидаги мажлис иштирокчиларига қарата.\nҲоким буйруғи билан "обод"лашган марказий кўча.\nВилоят ҳокимининг гапини маъқуллаб сўзга чиққан Хатирчи туман ҳокими Ғофир Алиев¸ бундай усулни анчадан бери қўллаб келаëтганини айтиб¸ ҳисоб беради.\nХатирчи туман ҳокими "Обод қишлоқ"дагиларнинг газ¸свет ва сувдан узилгани ҳақида ҳисоб беради\n“Тамабахрин “Обод қишлоқ”да светиям ўчирилди¸ газиям ўчирилди. Ўчирилди ҳаммаси. Боғишамол “Обод қишлоқ”даям ишларимиз бўлаяпти¸ лекин кўнгилдагидек эмас. У ердаям тегишли чоралар кўрилаяпти. Аҳолиси кўтарилдию¸ ваъда берди 10 кунда ҳамма ишни тугатамиз¸ деб. Мана энди марказга келдик. Қобулжон ака (вилоят ҳокимининг исми – таҳр.) марказдаги энг нима нарса¸ қани биров келиб қилиб берадимикан¸ деб қараб ўтирибмизда. Аҳолида боқимандалик кайфияти бор. Ўзини уйини қилмаяпти¸ қолган ҳамма нарса давлат томонидан қилиб берилаяпти – сувиям¸ электроэнергиясиям¸ йўл қилинаяпти¸ детсад қилинаяпти¸ мактаб қилинаяпти. 81 миллиард сўм Хатирчига шу нарсага ажратилаяпти.”¸ дейди 11 июль кунги селекторда Хатирчи туман ҳокими.\n“Ҳокимлар оддий халқни “шантаж” қилмоқда”\nОзодлик гаплашган маҳаллий мулозим¸ мажлисдаги вилоят ва туман ҳокими айтганлар¸ аҳолига газ¸сув ва электр каби «ҳаëт-мамот» учун зарур хизматларнинг¸ шантаж воситасига айланганини тасдиқлашини айтади.\n“Обод маҳалла” қураман, “Обод марказ” қураман деб одамларни газини ва светини узиб қўйиш билан қўрқитиш ноқонуний мажбурлашдир. Мажлисда туман ҳокими иккита маҳалла (қишлоқ) ни шундай қилганини¸ вилоят ҳокими эса иккита ёки учтами туманни шундай қилганини ўзи мақтаниб айтаяпти. Бу бориб турган қонунсизликку!”¸ дейди бу мажлис иштирокчиларидан бири.\n“Обод” деб аталадиган дастурлардан халқ безиб қолган...”\nОзодлик гаплашган хатирчиликлар¸ Ўзбекистоннинг аксар шаҳар ва туманларидаги каби¸ “обод” қилиш иддаоси билан қилинаëтган бузилишлар¸ рўзғорини зўрға ўтказаëтган халқни томи ва деворини бўяшга мажбурлашдан безиб қолганини айтади.\n"Обод марказ" дастури доирасида хатирчиликлар ўз уй ва дўконлари фасадини бўяшга мажбурланмоқда.\n“Пули борлар¸йўл четига қурилган девори борми¸ дўкони борми¸ ўзи бузиб¸ ўзи тузатаяпти. Масалан¸ мен ҳаммасини ўз ҳисобимдан қилди. Лекин йўқлар ҳам кўпку! Кредит олишга ҳеч вақоси йўқ¸ ҳокимият айтган буйруқни қилмаса¸ гази¸ свети¸ суви ўчирилса¸ жазирамада қандай кун кўради булар”¸ дейди хатирчилик кичик тадбиркорлардан бири.\nҲоким прокурорга халқ устида эксперимент қилишни буюрди\n11 июль куни Хатирчида ўтказилган йиғилишда ўзининг вилоят ҳокимини таъкидлаб туриб гапирган нотиқ¸ залда ўтирган прокурорни¸ ҳокимлик буйруғини бажармаганларни маъмурий¸ сўнгра эса жиноий жавобгарликка тортмагани учун ëзғиради.\nНавоий вилояти ҳокими прокурорга буйруқ беради\n"Қанчалик оғир бўлмасин¸ бунинг назоратини кучайтиришимиз керак¸ эртага сиз билан маниям жавобгарлигим бор. Биринчи сиздан сўрайди¸ кейин мандан. Лекин ман бу ҳолда қўймайман. Мана прокурор айтсин¸ нима учун маъмурийга тортиб бермаяпти. Сиз нима учун ҳокимият нимасини(буйруғини демоқчи - таҳр.) бажармагани учун маъмурийга тортмаяпсиз прокурор бова? Бажармаса¸ бунинг қонун-қоидаси бор. Андишани йиғиштириб қўйишимиз керак. Икки марта тортганинг (маъмурий жавобгарлик демоқчи - таҳр.) нима бўлади¸ жиноий бўлади. Нима учун шу экспериментни қўлламаяпсиз¸ тушунмайдиган бўлса"¸ дейди Навоий вилояти ҳокими залда ўтирган прокуратура мутасаддисига қарата.\nПрокурорнинг бундай эксперимент таклифига қандай жавоб бергани¸ микрофондан узоқда бўлгани боис¸ Озодликка юборилган аудиодан тушунилмайди.\nПрокурор изоҳидан сўнг яна гапини давом эттирган ҳоким¸ "бу қилинаëтган ишлардан" норози бўлиб чиққанларни "қора ниятли одамлар" деб атайди ва уларнинг "шундайлигини раҳбарият" тушунишини таъкидлайди.\n"Сиз уч марта бордингизми¸ сан буйруғимни бажармадингми¸ йўқ¸ ҳокимият вакилининг буйруғини бажармаганлик учун нима бор - маъмурий бор. Нима учун маъмурийга тортмайсиз? Икки марта тортдизми¸ учинчиси жиноий бўлади. Андишаниям чегараси бор¸ биз муддат олганмиз"¸ дейди Навоий вилояти ҳокими прокурорга қарата.\nЎзбекистон Республикасининг "Прокуратура тўғрисида"ги қонуннинг 5-моддасига кўра:\nпрокуратура идоралари назоратни ва ўз ваколатларини давлат ҳокимияти ҳамда бошқарув маҳаллий идораларидан, мансабдор шахслардан, жамоат бирлашмаларидан мустақил равишда Ўзбекистон Республикаси ҳудудида амал қилиб турган қонунларга, халқаро ва давлатлараро шартномаларга (битимларга) қатъий риоя этиб, фақат Ўзбекистон Республикаси Бош прокурорига бўйсунган ҳолда амалга оширадилар.\nНАВОИЙ – “Ҳоким келишига мактаб болалари кўча тозалади”\nЯккабоғ ҳокими ўринбосарига ўт қўйган тадбиркор "қасддан одам ўлдиришга уриниш"да айбланмоқда (ЯНГИ ВИДЕО)\nЯккабоғлик тадбиркор дўконини бузмоқчи бўлган ҳоким ўринбосари устига бензин сепиб, ëқиб юборди (ВИДЕО)\nШовотлик мулозимлар: Ҳоким "Обод маҳалла" доирасидаги буйруқни бажаролмаган раҳбарларни калтаклади\nСАМАРҚАНД – “Обод маҳалла” дастури бўйича ишлар қўл учида қилинмасин”\nПрезидент маслаҳатчиси чақириғи ортидан Жиззахда масжидларга тушган эҳсон пуллари "Обод қишлоқ" дастурига ўтказилди\nПрезидент маслаҳатчиси Жиззах "бюджетчилар"ини ëппасига Пахтакордаги "Обод қишлоқ"қа чиқаришни буюрди\nМарҳаматни “Обод туман”га айлантириш бюджет ташкилотларига юкланди


ЎзА - Лоф ҳам эви билан-да, биродар!\n24.08.2018 14:43 Чоп этиш версияси\nЛоф ҳам эви билан-да, биродар!\nЖаҳоннинг 10 та мамлакатида, 21 та шаҳрида бўлганман. Прага, Москва, Нью-Йорк, Вашингтон, Сиэтл, Олмаота, Истанбул, Анқара, Пекин, Ашхобод, Боку, Тбилиси, Душанбе... Бу рўйхатни давом эттиришим мумкин. Ҳаммаси ўзига яраша. Куни кеча сайтлардан бирида Никита Макаренконинг мақоласини ўқиб, ёқамни ушладим.\nУ ёзади: «Тошкент жуда зерикарли шаҳар. Буни рад қилиш имконсиз. Ишонмасангиз, Собиқ Иттифоқнинг ҳар қандай ривожланган шаҳри билан таққослаб кўринг. Масалан, Олмаота ёки Боку. Шунда ҳаммаси тушунарли бўлади. У ерларда одамлар кечалари оммавий сайрга чиқади, тунги ҳаёт ва бирмунча эркинлик бор».\nТавба дейсиз. Агар бу фикрни хориж сайтларидан бирида ўқисангиз, “э, ёзса ёзибди-да, биздаги ҳаётдан бехабар журналист”, дейишингиз мумкин эди. Аммо Тошкентда туриб, Тошкентнинг тунги ҳаёти билан таниш инсоннинг ёзганини ҳазм қилиш ниҳоятда қийин бўлди. Ғирт ёлғонку, бу гаплар!\nҲурматли Никита Макаренко, сиз бир марта бўлса-да, Тошкентдаги дам олиш хиёбонларига борганмисиз ўзи? Умуман, тунги Тошкентни кўрганмисиз? Фавворалар атрофида тун ярмигача юрган тошкентликлар ва шаҳримиз меҳмонлари чеҳрасидаги қувончга кўзингиз тушганми?\nЎзим шаҳар четида, тўғрироғи, Ибн Сино мавзесида истиқомат қиламан. Ёз ойларида оиламиз аъзолари ва қўшниларим соат 24:00 гача шаҳарда, мавземизда бемалол сайр қилиб юришади, паркларга боришади.\nТошкент қаҳвахоналаридаги хўрандаларга нима дейсиз?! Сиз тилга олган шаҳарларда бўлганман, аммо у ерларда барибир Тошкент шукуҳи йўқ.\nСиз «шаҳарнинг асосий бойлиги, бу — унинг одамлари. Қолган барчаси иккинчи даражали. Бу жуда оддий ҳақиқат», дея тўғри фикрни билдирар экансиз, аммо тезда айнийсиз ва “бироқ Ўзбекистонда ҳеч ким бунга ҳеч қачон эътибор қаратмаган. Бу ҳақда ҳаттоки гапирилмаган ҳам. Ҳеч ким: «Кетманглар, сизлар бу ерда кераксиз!» демади. Ва юз минглаб одамлар шаҳарни тарк этди”, дея ёзасиз. Лоф ҳам эви билан-да, биродар. Шаҳарда барпо этилаётган янгидан-янги уйлар, иш ўринлари, парклар, дам олиш масканлари мана шу одамлар учун эмасми?! Тўғри, хорижга кетаётганлар ҳам бор. Ахир, бу табиий жараёнку. Масалан, дунёнинг исталган мамлакатида, шаҳрида бу жараёнга гувоҳ бўлишингиз мумкин. Энг қизиғи, сиз шаҳримиздаги ободонлаштириш ишларини кўриб, кўрмаганга оласиз. Ўзингиз айтганингиздек, “шаҳарни одамлар барпо этади. Шаҳарлар ижодкор, иштиёқманд одамлар қўли билан гўзаллашади. Бу шундай ноёб манбаки, уни сунъий йўл билан яратиш ёки тўлдириш мумкин эмас”. Аммо сиз буларни нима учундир Тошкентда кўргингиз келмайди. Ҳозирги Тошкентни кўриб баҳри дилингиз очилади. Вақтингизни тунги Тошкентни, айниқса, Навоий кўчасини айланишга бир сарфлаб кўрмайсизми?! Ўзбекистоннинг улкан байроғи ўрнатилган "Халқлар Дўстлиги" майдонига бир келиб кетмайсизми? Ахир бу майдон қисқа вақт ичида шаҳарликлар фахрига айланиб улгурдику!\n«Шаҳарлар нафақат ўз одамларини ушлаб қолиш, балки янгиларини жалб этишга ҳаракат қилмоқда. Бунинг учун ҳокимият кўркам кўчалар ва истироҳат боғлари қурмоқда, кўнгилочар тадбирларга рухсат бериб, уларни ўзи ҳам уюштирмоқда, қулай ва дўстона муҳит яратмоқда. Шаҳарлар аҳолиси фақат пул топиш эмас, балки уларни ўзлари истагандек сарфлашни ҳам хоҳлайди. Агар буни амалга ошириш имконсиз бўлса, улар кўчиш ҳақида ўйлашни бошлайди», дея ёзибсиз жаҳон шаҳарларини назарда тутиб. Нима, сиз буларни Тошкентда кўрмаяпсизми?\n«Одамлар ресторанлардан қандай чиқариб юборилганини қизғин муҳокама қилмоқда. Бироқ ҳеч ким ҳали 11 августдаги қарор натижасида кўрилаётган иқтисодий зарарлар, обрўнинг тушиши ҳақида ўйлаётгани йўқ. Менга бу йўқотишлар жуда каттадек туюлмоқда», дебсиз. «Шолининг ичида курмак ҳам бўлади», деганларидек, бир-икки ҳодисани бўрттириб кўрсатиш нима учун керак?\n“Тошкент бошқа шаҳарлар билан фақатгина уларнинг энг яхшиларига ўхшасагина яшаб қолиши ва рақобатли бўлиши мумкин ва бу ерда энг асосий масала — одамлар ва уларнинг эркинлиги”, деган гапларингизга асло қўшилиб бўлмайди. Тошкент бошқа шаҳарлардан устун бўлса борки, асло кам жойи йўқ.\nСиз мақолангизда “сунъий равишда маънавиятни яратиш”га урғу беришга урингансиз. Афсуски, бу ерда сиз жуда катта хатога йўл қўйгансиз. Ҳеч ким сунъий маънавият яратмоқчи эмас, чунки бизнинг маънавиятимиз буюк ва буюк бўлиб қолади. Биз мана шу – буюк маънавиятимизни ёшларга эслатиб қўймоқчимиз, холос. Кейин сиз асло хавотир олманг, Тошкент «сайёрамизнинг бир чеккасида» қолиб кетмайди.


Хоразмлик аёлнинг аҳволи оғирлашиб қолиши вакцинанинг таъсири эмас – ... - UzNews.uz\n29 августа, 15:32 1297 0\nХоразмлик аёлнинг аҳволи оғирлашиб қолиши вакцинанинг таъсири эмас – ССВ\nЎзбек-хитой вакцинасини олганидан кейин аҳволи оғирлашиб, кўзи кўрмай қолгани айтилган аёл ҳақида қўшимча маълумот берилди.\nАввалроқ, Хоразмда фуқаро ўзбек-хтиой вакцинасини олганидан кейин аҳволи оғирлашгани айтилаётгани ҳамда ССВ ушбу вазиятни ўз назоратига олгани ҳақида хабар бергандик.\nДастлабки маълумотларга қараганда, видеолавҳада тилга олинган 30 ёшли С.Ё. илгари менингит белгилари билан муолажа олган, гепатит “С” ва иккала кўз миопия енгил даражаси ташхиси билан диспансер назоратида турган.\nС.Ё. 2021 йил 27 август куни шифокор кўригидан ўтказилиб, вакцина олишга қарши кўрсатма бўлмаганлиги сабабли коронавирусга қарши эмланган ва вакцина олгандан кейин ҳеч қандай ножўя таъсирлар кузатилмагач, акаси С.О.нинг уйига кетган.\nШу куни тунги соат 21:17 ларда С.Ё.да умумий ҳолсизлик, қўл-оёқ тортишиши, нафас қисиши каби белгилар кузатилган ва шундан сўнг С.Ё.нинг яқинлари тез тиббий ёрдамга мурожаат қилган. Тиббий бригада томонидан С.Ё.ни текшириш учун шифохонага олиб борилиб, белгиланган стандартлар асосида зарур тиббий ёрдам кўрсатилган ва кузатувда бўлиши тушунтирилган. Бироқ, фуқаро шифохонада ётишдан бош тортган.\nҚайд этилишича, видеомурожаатда кўзи кўрмай қолганлиги қайд этилган С.Ё. мазкур даволаш муассасаси қабулхонасига тез ёрдам машинасидан мустақил тушиб, шифокор қабулига ўзи юриб кирганлиги ва видеолавҳада айтилган сўзлар ҳақиқатга мос келмаслигини кўрсатади.\nБундан ташқари, бугун С.Ё. яна бир бор тиббий кўрикдан ўтказилган. Кўрик давомида С.Ё.нинг аҳволи қониқарли, нафас олиши ва юрак уриши меъёридалиги маълум бўлган. Қолаверса, унинг кўз тубида патологик ўзгаришлар аниқланмаган. Айни пайтда С.Ё. ўзини яхши ҳис қилмоқда.


Зафар Полвонов: "Ғалаба ниманинг эвазига қўлга киритилди? Мураббийларимизнинг танлаган тактикаси ҳисобига" / CHAMPIONAT.asia\nЗафар Полвонов: "Ғалаба ниманинг эвазига қўлга киритилди? Мураббийларимизнинг танлаган тактикаси ҳисобига"\n13 мар 22:53\nТеглар : "Бунёдкор"Зафар ПолвоновАГМК\nАГМК қаторасига икки турдан буён мағлуб бўлмаётган “Бунёдкор” жамоаси устидан зафар қучди.\nМазкур учрашувдан олдин мезбонлар таркибида айрим йўқотишлар мавжуд эди. Яъни марказий ҳужумчи Мате Ватсадзе жароҳати боис қайдномадан жой олмади. Унинг ўрнига асосий таркибдан жамоанинг ўтган йилдаги тўпурари Зафар Полвонов ўрин эгаллади. Гарчи, футболчи бугун майдонни голсиз тарк этган бўлса-да, ёмон ўйин намойиш қилмади. Беллашувдан сўнг Полвонов фикрлари билан қизиқдик.\n“Умуман олганда бугунги баҳс ҳақида ижобий фикр билдиришим мумкин. Биринчи галда жамоадошларимга катта раҳмат айтаман. Мухлислар учун қизиқарли ўйин бўлди. Стадионга ташриф буюрган кам сонли ишқибозлар ўзгача завқ олишди. Уларга оҳиргача бизни олқишлаб туришгани учун ташаккур билдриб қоламан. Ғалаба ниманинг эвазига қўлга киритилди? Авваламбор бу мураббийларнинг танлаган тактикасининг самараси. Ўтган турлардан сўнг ўз устимизда ишладик, ягона мақсад ва ғалаба остида бирлашдик. Бугунги ютуқда мураббийлар штабининг ҳиссаси катта. Суперлиганинг кучли клубларидан бирини мағлуб этганимиздан хурсандмиз. Бу билан тўхтаб қолмоқчи эмасмиз. Мавсум давом этади. Қийин ўйинлар кутиб турибди. “Бунёдкор”га кейинги турларда омад ва зафарлар тилаб қоламан”, - деди АГМК футболчиси.


13:49 / 26.10.2019 1143 pdf Ўқиш режими + -\nРабиул аввал ойи мўмин-мусулмонлар учун ўзгача севимли ойдир. Зеро, бу ойда оламлар саййиди Муҳаммад соллаллоҳу алайҳи васаллам таваллуд топганлар. Бу ойда Пайғамбаримиз сийратларини янада чуқурроқ ўрганиш, у зотга бўлган муҳаббатни чархлаш, тасаввурларни сайқаллаш, у зотнинг муаттар сийратлари ифорини кенгроқ таратиш мақсадида мавлид маросимларини ўтказиш асрлар оша Ислом ўлкаларида амалга ошириб келинган. Бизнинг жонажон юртимизда ҳам ҳар йили мавлид йиғинларини ўтказиш мухлис кишилар ўртасида урфга кирган.\nУстозимиз Шайх Муҳаммад Содиқ Муҳаммад Юсуф раҳматуллоҳи алайҳнинг фаолиятларидаги энг кўзга кўринган ишлардан бири ‒ юртимизда асрлар оша давом этиб келаётган фойдали диний анъаналарни замон руҳида давом эттириш, улардан унумли фойдаланиш ва динимиз таълимотларини кенгроқ таратиш эди. У киши шу мақсадда ҳар йили Рабиул аввал ойида ўзлари асос солган нашриётда мавлид анжумани ўтказар эдилар. Бу йиғинда юртимизда кўзга кўринган аҳли илмлар, имом‑хатиблар, қори домлалар ҳам иштирок этар, чиқишлар қилишар эди. У киши вафот этганларидан кейин ҳам бу каби тадбирлар «Ҳилол‑нашр» нашриётида ўтказиб келинмоқда.\nБу йил ҳам Шайх ҳазратларининг фарзандлари, шогирдлари Устоз жорий қилган йиллик мавлид тадбирни ўтказишни режалаштирганлар. Навбатдаги тадбирга кўпчиликни жалб қилиш мақсадида мавлид йиғини муносабати билан танлов эълон қилишга қарор қилинди.\nМаълумки ҳар йили мавлид анжумани учун керакли мавзулар танланар эди. Бу йил кенгроқ доирани қамраб олиш мақсадида, шунингдек омма учун манфаатли бўлиши ва мавжуд вазиятни инобатга олган ҳолда, «Муҳаммад алайҳиссалом ‒ Аллоҳнинг Расули» шиори остида маърузалар тақдим қилишга қарор қилинди. Шу муносабат билан, мазкур мавзуга оид ҳамоҳанг равишда Расулимиз алайҳиссаломга аталган мактуб, дил изҳорларини ўзида ифода этган мақолалар танловини эълон қиламиз. Мақола назмда бўлиши ҳам, насрда бўлиши ҳам мумкин.\nШунингдек, танловда 3 та энг яхши материал танлаб олинади ва анжуманда намойиш этилади ҳамда муаллиф эсдалик совғалар билан тақдирланади.\nУшбу мақолалар 2019 йил 6 ноябргача қуйида берилган почта манзилига юборилиши лозим.\nЭлектрон манзил: maqola@islom.uz\n11:30 / 26.10.2019 589\n17:05 / 26.10.2019 2083\n1041 13:02 / 10.11.2018\n440 09:47 / 05.09.2019\n936 12:05 / 22.01.2019\nШайх Муҳаммад Имдод Ҳусайн Пирзода, 1946 йилда Покистоннинг Жанг шаҳрида туғилган, DMG Bhera ва Панжоб Покистон университетларининг битирувчиси. У малакалали адиб, араб давоми...\n1667 10:05 / 04.10.2019


Мобил тўловлар тўғрисида энг кўп хабардор фойдаланувчиларнинг мамлакатлари рўйхати эълон қилинди\nРивожланаётган мамлакатлар рўйхатнинг юқори ўринларинии эгаллади.\nДунё буйича фойдалаанувчиларнинг ярмидан зиёдроғи (52%) бозорда тақдим этилган мобил тўловларнинг мавжуд хизматларидан хабардор эканлар. Аммо бундай фойдаланувчилар турли мамлакатларда турли микдорда. Солиштириб ўтсак, смартфонлар орқали тўловларни амалга оширишга алоқадор барча хизматлар борасида ривожланаётган мамлакатлар фойдаланувчилари ривожланган мамлакатлардагига нисбатан кўпрок хабардор экан.\nIpsos Global Trends томонидан олиб борилган ҳамда 23 мамлакатдан 18,180 нафар одам жалб қилинган тадқиқот натижалари юқоридаги кўрсаткичларни намоён қилди.\nМобил тўлов хизматларидан энг кўп хабардор бўлган фойдаланувчилар Хитойда (77%) истиқомат килишар экан. Кейинги ўринларни Ҳиндистон (76%) ва Индонезия (67%) эгаллади.\nРўйхатнинг кейинги ўринларида Жанубий Корея (64%), Бразилия (60%), Мексика (59%), Жанубий Африка Республикаси (59%) ҳамда Россия, Туркия ва Перу (57% дан) турибди.\nЕвропа мамлакатлари ичида 56% билан Польша етакчилик қилмокда. Германия ва АҚШ да кўрсаткич 48% ташкил қилди. Сўнг Швеция ва Буюк Британия (47%), Италия(46%), Аргентина ва Бельгия (42%), Испания (41%), Австралия ва Канада(39%), шунингдек, Франция (38%) турибди.\nРўйхатнинг сўнггини Япония 27% билан эгаллади.\nХамён ўрнига: Fitbit компанияси тўлов хусусиятига эга смарт-саотларни тақдим этди\nБундан аввал ўз фаолиятини смарт-билаклар ишлаб чиқаришга ихтисослаштирган компаниянинг навбатдаги тақдимоти “ақлли” соатларга бағишланди.\nСмарт-гаджетларни ишлаб чиқарувчи таниқли компания Fitbit ўзининг “ақлли” соатларига NFC-тўловлар функциясини қўшиш учун Visa, Mastercard ва American Express халқаро тўлов системалари билан шартнома тузди.\nУшбу опция Ionic smartwatch русумли соатларда қўлланилади. Шу ўринда соат эгаларида 10 дан ортиқ мамлакатларда контактсиз терминналлар орқали тўловларни амалга оширишлари учун ушбу соатларга ўз банк карталарини (кредит ва дебет карталарни) боғлаш имконияти пайдо бўлади. Лойиҳани қўллаб қувватлайдиган банклар рўйхатидан австралиянинг ANZ, испаниянинг Banco Santander, шунингдек, Bank of America, Capital One, HSBC, OCBC, Royal Bank of Canada, UOB ва US Bank ўрин эгаллади.\nҚўшимча маълумот: Fitbit компанияси ўз гаджетларига тўлов функцияларни жорий қилиши тўғрисида ўтган 2016 йилда эълон қилган эди.


19:16 23.10.2015 (Янгиланган 19:33 23.10.2015) Ҳавола олиш\nЛас-Вегасда SEMA тюнинг кўргазмасида Chevrolet янги Spark RSни намойиш қилади.\nТОШКЕНТ, 23 окт — Sputnik. АҚШнинг Лас-Вегас шаҳрида бўлиб ўтадиган SEMA тюнинг кўргазмасида Chevrolet компанияси янги Spark RS ни намойиш қилади, Motor.ru сайти хабарига кўра.\nChevrolet компаниясининг АҚШ ва Кореядаги дизайнерлари ҳамкорлигида ушбу автомобилнинг ташқи кўриниши ўзгартирилган. Жумладан унинг олдинги ва орқа бамперининг пастки қисмлари кабондан ясалган, кузовининг бир неча жойларига қора ва кулранг пластикдан ясалган қўшимча қисмлар ўрнатилган. Хэтчбекнинг клиренси пасайтирилиб унга 17 дюмли дисклар ўрнатилган.\nПластик элементлар ва дисклар энг янги Chevrolet Corvette дизайни услубида ясалган. “Ҳар бир Шевроледа Корвет ДНКси бор. Бизнинг энг кичик автомобилни ҳам персонализация қилиш имкони бор”, — деди компаниянинг бош дизайнери Тодд Паркер.\nТехник жиҳатдан автомобил ўзгармаган, ўша ўша 1,4 кубли, 98 от кучига эга бўлган мотор. Ушбу автомобил яратилишидан асосий мақсад – омма эътиборини кузатиш. Агар қизиқиш жуда катта бўлса уни ишлаб чиқариш масаласи кўриб чиқилади.


Роналду 5 ўйинга дисквалификация қилингани ҳақида: бунинг отини атайлаб қийнаш дейилади!\n01:07 / 17.08.2017\n«Реал» ҳужумчиси Криштиану Роналду Испания суперкубогида қизил олгандан сўнг ҳакамни итариб юборгани учун 5 ўйинга дисквалификация қилинганини изоҳлаб ўтди.\n«Бу ҳолатда хотиржам бўлишнинг мутлақо иложи йўқ. Бешта ўйин-а! Муболаға қилиб айтилганда бу жуда кулгили ҳолат ва атайлаб қийнашдан бошқа нарса эмас! Жамоадошларим ва мухлисларимга қўллаб-қувватлаётганлари учун ташаккур билдираман», — деб ёзган Роналду ўзининг «Инстаграм»ида.\nРоналду 13 август куни «Барселона»нинг уй стадиони «Камп Ноу»да бўлиб ўтган, «Реал»нинг 3:1 ҳисобидаги ғалабаси билан якунланган Испания суперкубогининг биринчи ярим финалидаги хатти-ҳаракати учун беш ўйинга четлатилган. «Қаймоқранглилар»нинг ҳужумчиси ҳакамни туртгани учун тўрт ўйинга, қизил карточка олгани учун бир ўйинга дисквалификация қилинган. Жазо Испания чемпионати ўйинларига ҳам таъсир қилади.\nШундай қилиб, Роналду 17 август куни бўлиб ўтадиган суперкубокнинг жавоб учрашувида «Реал»га ёрдам бера олмайди. Шунингдек, у «Депортиво» (20 август), «Валенсия» (27 август), «Леванте» (9 сентябрь) ва «Реал Сосьедад» (17 сентябрь) жамоаларига қарши бўлиб ўтадиган Ла Лиганинг тўрт учрашувида майдонга туша олмайди.\nКриштиану Роналду Реал Мадрид Барселона


16:45 / 17.01.2019 3292 pdf Ўқиш режими + -\n«Эй иймон келтирганлар, молини одамларга кўрсатиш учун берадиган, Аллоҳга ва охират кунига ишонмайдиган кимсага ўхшаб, берган садақаларингизни миннат ва озор билан йўққа чиқарманг!» (Бақара сураси, 264).\nКалбий: «Қилган садақасини Аллоҳга миннат қилиш ва олган одамга озор бериш билан», деб тафсир қилганлар.\nРасулуллоҳ соллаллоҳу алайҳи васаллам айтганлар: «Қиёмат кунида Аллоҳ уч тоифа одамга гапирмайди, қарамайди, уларни покламайди ва уларга аламли азоб бордир: кийимини узун қилиб ерга судраб юрувчи, миннатчи ва ёлғон қасам билан молини ўтказувчи» (Муслим ривояти).\nБошқа бир ҳадисда: «Қиёмат кунида Аллоҳ уч тоифа одамга – ота-онасига оқ бўлган, маст қилувчи нарсаларга муккасидан кетган ва берган нарсасини миннат қилган одамга қарамайди. Шунингдек, уч тоифа кимса жаннатга кирмайди: ота-онасига оқ бўлган, даюс ва эркакшода аёл», дейилган (Насоий, Баззор ривояти).\nЭркакшода аёлдан мурод эркакларга тақлид қиладиган аёлдир.\nАбу Бакр Сиддиқ розияллоҳу анҳу ривоят қиладилар: Пайғамбар соллаллоҳу алайҳи васаллам айтдилар: «Маккор-алдамчи, миннатчи ва бахил жаннатга кирмайди» (Термизий ривояти).\n«Яхшиликни миннат қилишдан эҳтиёт бўлинглар, чунки у шукрни йўқ қилади, ажрни кетказади», деган хабар ҳам ривоят қилинган.\nИбн Сийрин бир кишининг бошқа бировга, сенга яхшилик қилдим, ундоқ қилдим, бундоқ қилдим, деяётганини эшитиб қолдилар-да, унга: «Жим бўл. Агар саналадиган бўлса, яхшиликларда наф йўқ», дедилар.\nАйрим уламолар айтган эканларки: «Ким қилган яхшилигини миннат қилса, ношукр бўлади, ким ўз амалидан ғурурланса, ажри кетади».\nИмом Шофеъий қуйидаги маънодаги мисраларни ўқиган эканлар: «Одамларга оғирлигинг тушмасин, токи сенга миннат қилишмасин. Ўзингнинг улушингни ихтиёр қилиб сабр эт, зеро сабр жаннатдир. Бировларнинг миннати қалбга тишлагандан кўра қаттиқроқ таъсир қилади».\n15:15 / 17.01.2019 2427\n14:22 / 17.01.2019 1431\nЗинога олиб борувчи йўллардан энг кўп тарқалгани ва ҳамманинг қўли етадигани телевидиние, интернет ва бошқа воситалар орқали фаҳш нарса кўриш, фаҳшга доир турли давоми...\n1630 15:00 / 21.06.2020\n1560 11:00 / 04.06.2020\n2214 16:25 / 31.01.2019


06 март 2021, Тошкент вақти: 21:42\nЎзбекистонлик мустақил журналист Алексей Волосевич 14 апрел куни Бухоронинг Ромитан тумани Газли шаҳрида бозорни фотосуратга олаётган пайтда милиция ходимлари томонидан ушланган ва иккита флешкаси тортиб олинган. Ромитан тумани милициясининг Озодлик суҳбатлашган ходими журналист Газлида "руҳсатсиз суратга олгани" учун ушланганини айтди. Милиция бўлимида журналист сўроқ қилинган, бармоқ излари олиниб, қўйиб юборилган.\nРомитан тумани Ички ишлар бошқармаси ходими Озодлик билан суҳбатда Волосевич Газли шаҳар марказида одамларни суратга олаётган пайтда участка нозири эътиборига тушгани ва шу участка нозири уни Газли шаҳар милиция бўлимига олиб борганини айтди.\nКейин, Волосевич Ромитан тумани ИИБсига олиб келинган. Журналист фотоаппаратидаги фотосуратлари ўчирилиб қайтариб берилган, лекин Қашқадарё ва Бухорода олинган суратларга тўла иккита флешкасини милиция текшириш учун олиб қолган.\nЎзбекистонда қонун одамларнинг фототурат олишини тақиқламайди.\nНима учун журналист Газли шаҳрида суратга олгани учун ушлангани ҳозирча жумбоқ.\nЖурналист Алексей Волосевич милиция бўлимида кечгача ушлаб турилгач, қўйиб юборилган.\nУ 15 апрел куни Бухородан Тошкентдаги уйига йўл олган.\n2005 йилдаги Андижон воқеаларининг гувоҳи бўлган Алексей Волосевич бундан аввал ҳам ўз фаолияти туфайли Ўзбекистонда бир неча бор қўлга олинган.\n2013 йилда Волосевич Фарғонада эски-туски бозорини суратга олаётганида милицияга олиб кетилиб, суратлари ўчириб ташланган эди.\n2010 йили эса Ўш қирғини пайти Қирғизистонга бориб ўзбек қочқинлари аҳволини ўрганмоқчи бўлганида, у Андижонда қўлга олиниб, милиция бўлимида қарийб уч кун ҳибсда ушлаб турилганди.


Навоийда олтин қазиб олаётган 5 нафар фуқарони қум босиб қолди – Газета.uz\nФото: Навоий вилояти ФВБ\nLotinchada 6 январ 2022, 14:02 Жамият\nНавоий вилоятида таркибида олтин бўлган қумларни ноқонуний қазиб олаётган 5 нафар фуқарони қум босиб қолди.\nФВВ хабар беришича, воқеа 2021 йил 23 декабрь куни соат 23:30 ларда Конимех тумани Караката ОФЙнинг чўл ҳудудидаги «Лолазор» номи билан аталувчи конида содир бўлган.\nВилоят ФВБнинг куч ва воситалари ҳамда ФВДТга кирувчи хизматларининг қидирув-қутқарув ишлари олиб борганда Бухоро вилоятидан бўлган 5 нафар фуқаронинг жасадларини топган. Суд-тиббий экспертизасини ўтказиш мақсадида жасадлар Зарафшон шаҳар Тиббиёт бирлашмасига юборилган.\nKun.uz`нинг ёзишича, қурбонлар 4 январь куни тупроқ остидан олиб чиқилган.\nФото: Навоий вилояти ФВБ.\nҲодиса оқибатларини бартараф этишга 5 та техника ва 63 нафар ходим ҳамда ишчи-хизматчи жалб этилган. Ҳозирда содир бўлган фавқулодда вазият бўйича Навоий вилояти ИИБ ва Конимех туман ИИБ ТТГ ходимлари ҳамда Конимех тумани прокуратураси томонидан суриштирув ишлари олиб борилмоқда.\n2021 йилнинг январида Жиззах вилоятида ноқонуний тарзда олтин қазиган 4 нафар фуқарони тош босиб қолганлиги, улардан 2 нафари вафот этганлиги ҳақида хабар берилганди.\n2021 йилнинг июнь ойида Навоий вилоятида ноқонуний равишда тилла қумларини қазиб олиш билан шуғулланган тўрт киши «электродвижок»дан чиққан ёқилғи тутунидан заҳарланиб, вафот этганди. Яна уч нафар фуқаро шифохонага ётқизилганди.\n#олтин қазиб олиш\nНавоийда тўрт нафар тилла қазувчи вафот этди, уч киши шифохонага ётқизилди 22 июн 2021, 16:03


Илм олиш фазилати ҳақида Қуръони каримда бундай марҳамат қилинади: «Мўминлар ёппасига (жангга) чиқишлари шарт эмас. Уларнинг ҳар бир гуруҳидан бир тоифа чиқмайдими?! (Қолганлари Пайғамбардан) динни ўрганиб, қавмлари уларга (жангдан) қайтиб келгач, (гуноҳдан) сақланишлари учун уларни огоҳлантирмайдиларми?!» (Тавба сураси, 122-оят).\nБу оятдан кўзланган мақсад – таълим бериш ва тўғри йўл кўрсатишдир.\nАллоҳ таоло айтади: “Эсланг (Эй Муҳаммад!) Аллоҳ аҳли китоблардан, уни (Таврот ва Инжилни) одамларга, албатта, аниқ баён қиласиз, уни (ҳеч кимдан) сир тутмайсиз деб аҳд олган эди” (Оли Имрон, 187). Бу оят таълим беришнинг вожиблигига далолатдир.\nБошқа оятда айтилади:\n“Агар (бу ҳақда) билмайдиган бўлсангиз, аҳли зикрлардан (яъни Таврот ва Инжилни биладиганлардан) сўрасангиз!..” (Наҳл, 43)\nПайғамбаримиз соллаллоҳу алайҳи васаллам илм олиш фазилатини шундай баён қилдилар: “Ким илм талаб қилиш йўлини тутса, Аллоҳ таоло уни жаннат йўлига йўллаб қўяди” (Имом Муслим ривояти).\nПайғамбаримиз соллаллоҳу алайҳи васаллам айтадилар: “Малоикалар толиби илмни қилган ишидан мамнун бўлиб унга қанотларини ёзадилар. (Имом Аҳмад Ибн Ҳиббон ва Ҳокимлар ривояти).\nПайғамбаримиз соллаллоҳу алайҳи васаллам марҳамат қиладилар: “Илмдан бир боб ўрганиб тонг оттиришинг юз ракат намоз ўқишингдан афзалдир” (Имоми ибн Абдулбар Абу Зарр ривоят этган).\nПайғамбаримиз соллаллоҳу алайҳи васаллам айтадилар: “Илмни Чинда (Хитойда) бўлса ҳам ўрганинглар” (Имом ибн Адий ва Байҳақийлар заиф иснод билан ривоят қилган).\nПайғамбаримиз соллаллоҳу алайҳи васаллам марҳамат қиладилар: “Илм – хазина, унинг калити – савол. Сўранглар, сўрашда 4 киши савобга эга бўлади: савол берувчи, жавоб берувчи, эшитувчи, уларни дўст тутувчи” (Абу Нуъайм заиф иснод билан ривоят қилган).\nПайғамбаримиз соллаллоҳу алайҳи васаллам айтадилар: “Жоҳил билмаганини сўрамаслиги, олим билганини айтмаслиги дуруст эмас” (Табороний, Ибн Мурдавайҳ, ибн Сунний, Абу Нуъаймлар ривоят қилган).\nАбу Зарр ривоят қилган ҳадисда бундай дейилади: «Набий соллаллоҳу алайҳи ва саллам: “Олимнинг мажлисида ҳозир бўлиш минг ракат намоздан, мингта касални бориб кўришдан, мингта жанозада иштирок этишдан афзалдир”, дедилар. Шунда: “Ё Расулуллоҳ, Қуръон тиловатидан ҳам яхшироқми?” деб сўрашди. Пайғамбаримиз соллаллоҳу алайҳи васаллам айтдилар: “Илм бўлмаса, Қуръон тиловати фойда берадими?” (Ибн Жавзий “Мавзуъот”да зикр қилган).\nПайғамбаримиз соллаллоҳу алайҳи васаллам айтадилар: “Ким исломни тирилтириш учун илм ўрганаётганида вафот этса жаннатда у билан Пайғамбарлар орасида бир даража қолади» (Дорамий ва ибн Сунний ҳасан ҳолда ривоят қилишган)\nИслом буюклари илм ўрганиш фазилатини кўп ва хўб таъкидлашган.\nИбн Аббос розияллоҳу анҳу айтадилар: “Илм олишда (қийналдим), бир оз хорландим, тилагим ҳосил бўлгач азизу мукаррам бўлдим”.\nИбн Абу Мулайка Ибн Аббос ҳақида шундай деганлар: “Чиройда Ибн Аббосдек чиройлисини, сўзлашда тили равонини, фатво беришда илмлисини кўрмаганман”.\nҲакимлардан бири айтади: “Мен икки кишига ачинганчалик бошқа ҳеч кимга ачинмаганман:\nИлмни тушунмасдан туриб ўрганган кишига,\nИлмнинг муҳимлигини тушуниб, уни ўрганмаган кишига”.\nАбу Дардо розияллоҳу анҳу айтадилар: “Сен олим ё ўрганувчи ёки унга қулоқ тутувчи бўл. Лекин тўртинчиси бўлмагилки, ҳалок бўласан”.\nТобеинлардан Ато Ибн Абу Рабоҳ айтадилар: “Бир илм мажлиси лағв – беҳуда мажлислардан 70 тасига каффорат бўлади”.\nҲазрати Умар розияллоҳу анҳу айтадилар: “Кундузлари рўзадор ва кечалари қоим бедор бўлган мингта обиднинг ўлими, ҳалол ҳаромни ажрата олувчи бир олимнинг ўлимидан енгилроқдир”.\nИмом Шофеъий раҳматуллоҳи алайҳ айтадилар: “Илм ўрганиш нафл ибодатидан афзалроқ”.\nИбн Абдулҳакам раҳматуллоҳи алайҳ айтадилар: “Мен имоми Молик ҳузурида илм ўқирдим. Пешин вақти кириши билан нафл намоз ўқиш учун китобларимни йиғиштира бошладим. Шунда устоз: “Агар ниятинг дуруст бўлса, хозир машғул бўлиб турган ишинг бажармоқчи бўлаётган ишингдан афзалроқдир” дедилар”.\nАбу Дардо розияллоҳу анҳу айтадилар: “Ким илм ўрганишга чиқиш жиҳод эмас, деса унинг ақли ва фикрида ноқислик бор».\nМанбалар асосида “Мирза Ғолиб” жоме масжид имом ноиби\nҚ. К. Салимов тайёрлади.\nДругие материалы в этой категории: « Китоб ўқимаслик...\tЎзбекистон Миллий ахборот агентлигининг эътирофи »


Москвада бузғунчи эркак полиция ҳибсга олаётган пайт вафот этди | Qalampir.uz\nМосквада бузғунчи эркак полиция ҳибсга олаётган пайт вафот этди\nОлам\t27 Декабрь 2020 22:20 9264\nРоссия Федерацияси пойтахти Москва шаҳрида бузғунчи эркак метрополитеннинг “Щукинская” бекатида ҳибсга олинаётган пайт вафот этди. Бу ҳақда ТАССга ИИВнинг Москвадаги Бош бошқармаси матбуот хизмати хабар берган.\nКеча, 26 декабрь куни Москва вақти билан соат 18:00 ларда “Щукинская” метро бекати фойесида бир киши ўзини ноўрин тута бошлаган ва полициячиларнинг сўзларига жавоб бермасдан банкоматни бузишга уринган. Ҳуқуқ-тартибот идоралари уни тергов қилиш учун меҳмонхонага олиб боришга қарор қилган.\n“У полиция ва метро ходимларига қаршилик кўрсатди. Ҳибсга олиш пайтида ҳушидан кетиб қолди. Унга биринчи ёрдам кўрсатилди ва дарҳол тез ёрдам чақирилди. Етиб келган шифокорлар фуқаронинг вафот этганини маълум қилди”, дейилади хабарда.\nМаълум қилинишича, фуқаронинг ўлими сабабларини аниқлаш юзасидан текширув ўтказилади.\nҲуқуқни муҳофаза қилиш органларидаги манбанинг таъкидлашича, ўлимнинг сабаби ўткир юрак-қон томир етишмовчилиги бўлган.\n09 Май 17:50 32589\n11 Май 13:12 28120\n09 Май 18:35 23781\n10 Май 13:06 23164\n09 Май 11:31 22541


САМАРҚАНД ВИЛОЯТИ: УЛУҒВОР МАҚСАДЛАР ЙЎЛИДА - Ўзбекистон овози газетаси\nСАМАРҚАНД ВИЛОЯТИ: УЛУҒВОР МАҚСАДЛАР ЙЎЛИДА\nПрезидент Ислом Каримовнинг шу йил Вазирлар Маҳкамаси мажлисидаги маърузасида таъкидланганидек, инсон манфаатларига хизмат қиладиган, чуқур ҳаётий асосга эга бўлган вазифаларни бажаришимиз, энг аввало, ҳар биримиз ўз ўрнимизда, бизга топширилган ишларни масъулият билан адо этишимизга боғлиқ.\nМамлакатимизда амалга оширилаётган барча ислоҳотлар халқимизни фаровон яшашига қаратилгани билан қадрлидир. Бу ҳақиқатни юрак-юрагидан ҳис этаётган юртдошларимиз эса тобора юксак марраларни забт этишга интилмоқда. Буюк бунёдкорлик ишларига ўзининг муносиб ҳиссасини қўшмоқда. Бир сўз билан айтганда, улар қалбида туғилган ватан тақдирига дахлдорлик туйғуси тобора мустаҳкамланмоқда.\n— Мен яқинда Самарқанд вилоятини ижтимоий-иқтисодий ривожлантиришга бағишланган фаоллар йиғилиши ҳақида газетадан ўқидим, — дейди Алишер Навоий номидаги Самарқанд давлат университети профессори, таниқли навоийшунос олим Муслиҳиддин Муҳиддинов. — Унда вилоятимиз ҳокими Зойир Мирзаев томонидан келтирилган рақамлар эътиборимни тортди. Ўтган даврда вилоят ялпи ҳудудий маҳсулоти 8 триллион 197 миллиард сўм ёки ўсиш даражаси 110,4 фоизни ташкил этиб, белгиланган прогноз ортиғи билан бажарилибди. Ушбу ютуқлардан кўнглим тўлди. Бу юксак натижалар ортида юртдошларимизнинг машаққатли меҳнати, фидокорона хизмати ётганлигини чин дилимдан ҳис қилдим.\nТўғрисини айтсам, бир фуқаро сифатида мамлакатимизда, вилоятимизда юз бераётган ўзгаришлар, қилинаётган ишларга бефарқ эмасман. Ҳар бир ютуқдан қувонаман, давраларда, йиғинларда ислоҳотлар, хайрли ишлар ҳақида тўлиб-тошиб гапиргим келади. Бугунги кунимиз кечагидан, эртамиз бугунгидан яхши бўлишини, айниқса, ёшларимизга англатишга интиламан. Аслида одамларда келажакка бўлган ишонч тобора мустаҳкамланиб бораётганини ҳар биримиз ўз кўзимиз билан кўриб, билиб турибмиз.\nЯқинда Ургутда кўпни кўрган ёши улуғлар суҳбатидан баҳраманд бўлдим. Улар бундай замон ҳеч қачон бўлмаганини, фарзандлари, набиралари бой-бадавлат эканлигини, бахтли яшаётганини, қишлоқларида янги йўллар, уйлар, мактаб-коллежлар, врачлик пунктлари, қўшма корхоналар қурилганлигини гапиришди. Уларнинг тилида шукроналик, дилида шукроналик.\n— Бир пайтлар, мустабид тузум даврида, тадбиркорликка қарши кураш олиб бориларди. Истиқлол туфайли халқимиз энг, аввало, ўз эркини, ҳақ-ҳуқуқини таниди. Одамларимиз мулкдор бўлди. Хусусий тадбиркорлик ривожи давлат сиёсати даражасига кўтарилди, — дейди халқ депутатлари Самарқанд вилоят Кенгашининг Саноат, транспорт, қурилиш, алоқа, коммунал хўжалик ҳамда аҳолига хизмат кўрсатиш масалалари доимий комиссияси раиси, «Меҳнат шуҳрати» ордени соҳиби, ЎзХДП аъзоси Ўктам Саидмуродов. — Фаоллар йиғилишида билдирилган фикр-мулоҳазаларни диққат билан тингладим. Айниқса, мана бу маълумотлар эътиборимни ўзига тортди. Бугунги кунда вилоятда банд аҳолининг 83 фоизи кичик бизнес ва хусусий тадбиркорлик соҳасида меҳнат қилмоқда. Мазкур тармоқни қўллаб-қувватлаш мақсадида 766 миллиард сўм кредитлар ажратилган. Ялпи ҳудудий маҳсулот таркибида ушбу соҳанинг улуши 83,7 фоизни ташкил қилмоқда. Шу ўринда яна бир гап, агар тадбиркорни давлат қўллаб-қувватламаса, ҳимоя қилмаса, барча шарт-шароитларни яратиб бермаса, бундай натижаларга эришиб бўлмаслигини кўпчилик яхши тушуниб турибди. Шу боис ҳам мустақиллик йилларида одамларнинг меҳнатга бўлган муносабати бутунлай ўзгарди. Улар ҳалол ишлаш фаровон яшашнинг бош омили эканини англаб етди.\n— Кўча-кўйда ёки бирор тадбирда учрашиб қолган одамлар бир-биридан ҳол-аҳвол сўрашиб, албатта, қаерда ишлаётгани билан ҳам қизиқади. Шу боис халқимизда иш, ишхона тушунчалари муқаддас ҳисобланади. Иш билан банд одам энг, аввало, кўпчиликка аралашади, оиласини боқади, жамиятда ўз ўрнига эга бўлади, — дейди халқ депутатлари Самарқанд вилоят Кенгашидаги ЎзХДП гуруҳи аъзоси, «Пастдарғом ҳақиқати» газетаси Бош муҳаррири Бахтиёр Шукуров. — 2015 йилнинг ўтган даврида вилоятимизда иқтисодиётга жалб қилинган инвестициялар ҳажми 2 триллион 52 миллиард сўмни ташкил қилди. Шунингдек, вилоятнинг саноат салоҳиятини ривожлантириш дастури негизида 297 лойиҳа амалга оширилди. Бунинг натижасида 6108 иш ўрни яратилган. Умуман, шу даврда бандлик дастурини ҳаётга татбиқ этиш натижасида 72 минг 650 янги иш ўрни барпо этилиб, бу борада белгиланган режа 101,4 фоизга уддаланган. Янги иш ўринларининг 59 мингтаси айнан қишлоқ жойларида ташкил этилган.\nДепутат сифатида мен бандлик масаласи қанчалик муҳимлигини, одамларни иш билан таъминлаш масъулиятини чуқур англайман. Вилоятимизда очилган йирик саноат корхоналари, хусусий секторнинг ривожланиши, янги иш ўринлари яратаётганларни рағбатлантириш натижасида мана шундай юқори кўрсатгичларга эришилди.\n— Самарқанд вилоятида юз бераётган ижобий ўзгаришлар юртимизда ҳукм сураётган тинчлик туфайлидир. Тинчлик бўлса, тараққиёт бўлади, одамлар хотиржам яшайди, меҳнат қилади, юрт ободлиги йўлида ҳамжиҳатликда ҳаракат қилади, — дейди халқ депутатлари Самарқанд вилоят Кенгашидаги ЎзХДП гуруҳи аъзоси, Каттақўрғон туманидаги «Кумуш тола» хусусий корхонаси раҳбари, «Шуҳрат» медали соҳиби Марям Ниёзова. — Президентимиз ҳар бир чиқишида тинчлик масаласига алоҳида эътибор қаратади. Қўлга киритаётган ютуқларимиз замирида ҳам, энг, аввало, тинчлик мужассамлигини, айниқса, ёшларимиз англаб етишини, тинчлик йўлида курашиш кераклигини уқтиради. Французларда шундай бир гап бор: агар одамлар қурилиш қилаётган экан, демак, ҳаммаси жойида...\nПрезидентимиз айтганидек, эл-юрт ишончига муносиб бўлиб, олдимизда турган буюк мақсадлар учун, Ўзбекистонимизнинг дунёдаги ривожланган демократик давлатлар қаторига кириши, халқимиз фаровонлигини янада ошириш, мамлакатимизнинг жаҳон ҳамжамиятидаги обрўси ва нуфузини юксалтириш йўлида ўзини бахшида қилиш, вақти келганда, Ватанимизни янада равнақ топтиришда менинг ҳам қўшган ҳиссам бор, деб мамнун бўлиб, рози бўлиб яшаш — бу чинакам бахтдир.


Qalampir.uz - Шавкат Мирзиёев янги халқаро тузилма ташкил этишни таклиф қилди\nШавкат Мирзиёев янги халқаро тузилма ташкил этишни таклиф қилди\n16:31, 20.09.2018 Жамият\nАгарда таклиф амалга ошса, бу Марказий Осиё давлатлари учун катта ютуқ бўлади.\nЎзбекистон Президенти Шавкат Мирзиёев Марказий Осиё давлатларининг транспорт коммуникациялари бўйича минтақавий кенгаш ташкил этишни таклиф қилди. Президент мурожаатини Бош вазир Абдулла Арипов ўқиб эшиттирди.\nБугун, 20 сентябрь куни Тошкентда “Марказий Осиё халқаро транспорт йўлаклари тизимида: стратегик истиқболлар ва амалга оширилмаган имкониятлар” халқаро конференцияси бошланди.\nУнда 37 давлатдан 300 дан ортиқ вакил иштирок этяпти. Иштирокчилар мавжуд йўлакларни ривожлантириш ва янги транспорт йўлакларини ташкил қилишни муҳокама қиладилар.\n“Транспорт-логистика соҳаси муаммоларини ҳал қилишда мувофиқлаштирувчи тузилмага айланувчи Марказий Осиё мамлакатлари транспорт коммуникациялари бўйича минтақавий кенгашни ташкил этиш мақсадга мувофиқ”, дейилади мурожаатда.\nМурожаатда айтилишича, денгизга чиқиш имконияти йўқ давлатларнинг транзит ҳаражатлари маҳсулот экспортнинг 70-80 фоиз қийматига тенг бўлаётгани ва юкаларни ташувчилар божхона жараёнларида унфикация йўқлиги боис 40 фоиз вақтини йўотаётгани қайд этилган.\nМирзиёев Жаҳон банки, Осиё тараққиёт банки, Ислом тараққиёт банки ва бошқа халқаро институтлар мутахассисларининг кўмагида минтақавий транспорт йўлакларини ривожлантириш бўйича стратегия ишлаб чиқишни ҳам таклиф этган.\nШавкат Мирзиёевнинг сўзларига кўра, Марказий Осиё давлатлари ШҲТ доирасида интеграциялашган транспорт ташувларини бошқариш тизимини яратиш керак.\nТеглар:транспорт Марказий Осиё Шавкат Мирзиёев\nФИФАнинг янгиланган рейтинги: Ҳиндистон Ўзбекистонга етиб олган бўлса, Ливан ва Қирғизистон биздан тепада\nЖума куни об-ҳаво қандай бўлади?


Ди Марияни Хитойда 21 миллион маош кутмоқда\n26 Äåêàáðü 2016 14:18 2539\nЎтаётган мавсумда ўйини унчалик қовушмаётган Анхель Ди Мария янги йилдан сўнг Хитойга кўчиб ўтиши мумкин. Сўнгги пайтларда аргентиналик футболчи Унаи Эмери раҳбарлигида “ПСЖ”даги фаолиятидан кўнгли тўлмаётганини таъкидлаётганди. Ўз навбатида испаниялик мутахассис ҳам агар Анхель ўйин савиясини кўтармаса асосий таркибдаги ўрнидан ажраб қолишини маълум қилди.\nДи Мария учун бу кўнгилсизлик ягона эмас. Франция прокуратураси ҳам уни солиқ тўлашдан бош тортганлида гумон қилмоқда.\nL`Equipe нашри мсаълумотларига кўра футболчининг агенти Мендеш хавбекнинг Хитойга трансфери борасида бир неча музокараларни ўтказган.\nХозирга қадар Хитой жамоалари битта мегасавдони амалга оширдилар. Қишки трансфер ойнаси очилиши билан “Челси” ярим ҳимоячиси Оскар “Шанхай СИПГ” клуби сафига йўл олади. Унинг учун осиёликлар 60 млн. фунт тўлашди. Бразилиялик футболчи эса ҳафтасига 400 минг фунт маош олади. Ди Мария учун ҳам худди шунча миқдорда маош таклиф этилаётгани тўғрисида маълумотлар йўқ эмас. Агар ҳали суммаси ошкор этилмаган трансфер амалга ошса, Ди Мария йилига 21 миллион фунт пул ишлаб топади. Бу эса Францияда ишлаб топаётган маблағидан анча кўпдир.\nШуни таъкидлаш ўринлики, ҳозирга қадар Анхель учун клублар 179 млн. евро сарфлашган. У умумий трансферларининг йиғиндисини ҳисобга олганда жаҳоннинг энг қимматбаҳо футболчиси бўлиб турибди. “Бенфика” унинг биринчи клуби “Росарио Сентраль”га 8 млн. тўлаган. “Реал” уни португаллардан 33 млн.га, кейин “МЮ” Анхелни 75 млн. еврога харид қилиб, бир йилдан сўнг “ПСЖ”га 63 миллионга пуллаганди.\nУшбу мавсумда Ди Мария “ПСЖ” сафида 21 ўйинда иштирок этди. 3 гол ва 7 та голли тўп узатишга муаллифлик қилди.\nЖамият 09.07.2020 61\nЖамият 30.06.2020 531


Тадқиқотчилар фикрича, биринчидан, ҳаммаси болаликдан бошланади. Ҳаёт шундайки, қиз бола болалигидан қўғирчоқларини парваришлайди, уларга «энагалик» қилади, ул-бул нарса тўқийди. Ўғил бола эса, пойга ўйнайди, кўча чангитади ёки тўп тепади. Шу боис камдан-кам қиз ўғил бола билан футбол ўйнашга, у билан тенгма-тенг ҳаракат қилишга рози бўлади. Ахир, ўғил бола қўғирчоқ ўйнамайди-ку! Айни шу ҳиссиёт улғайиб бораётган қизга ҳамроҳлик қилади.\nИккинчи сабаб бирмунча ғалати — кўпчилик аёл шунчаки футбол қоидаларини билмайди. Шундай бўлгач, ўз-ўзидан аёнки, унга матчни томоша қилиб ўтириш қизиқ эмас. Қаерда ўйин қоидаси бузилди? Жарима нима учун белгиланди? Сариқ карточка нега берилди? Хуллас, шуларга ақли етмагандан кейин фойдаси йўқ-да!\nБироқ аёл ўзини футболдан олиб қочишининг энг асосий сабаби бу — рашк экан. Улар эркакларни бу манзарадан қизғанади. Эҳтимол, бу гапда ҳам жон бордир. Ўзингиз ўйланг. Оилада баъзан футбол туфайли эр-хотин ўртасида келишмовчилик, низо юзага келиши инкор этиб бўлмайдиган ҳақиқат. Айниқса, севимли жамоасининг ўйини бошланиши арафасида эрнинг кўзига ҳеч нарса «кўринмайди». Бирор бир юмушни бажаришга ёрдамлашгиси келмайди ва ҳоказо.\nШунда аёл ўзини кераксиз, деб ҳис этади. Натижада футбол унинг учун рақобатчига айланади. Ўйиндан қутулишнинг турли йўлларини қўллашга тушади: телевизорни бошқа каналга ўтказади, жанжал кўтаради ёки бошқа баҳоналар ўйлаб топади.\nБунга барҳам бериш учун эркак киши нима қилмоғи керак? Албатта, аёлни футболга ўргатиш. Бу ишни хушмуомалалик, одоб билан қилиш лозим. Борди-ю, уддалай олмаса, унда аёлдан сабр-тоқатли бўлиши талаб этилади, ўз яқинини тушунишга ҳаракат қилиши зарур. Агар эркак аёл буни тўғри қабул қилаётгани, унинг ишқибозлигини у билан бирга баҳам кўраётганини пайқаса, у аёлнинг қадрига янада кўпроқ етаркан.


Бошқа мазҳабдаги имомга иқтидо қилиб намоз ўқиш мумкинми? | Azon.uz - Ахборот-таҳлилий портал\nБошқа мазҳабдаги имомга иқтидо қилиб намоз ўқиш мумкинми?\n17.05.2018 06:00 2317\nМен акам билан Ингушетияда «стройка»(қурилиш)да ишлаймиз. Қуйидаги саволлар билан мурожаат этмоқчи эдим:\n1. Бу ерда шофеъий мазҳабига амал қилишар экан. Бизга жуда яқин жойда масжид бор. Таровеҳ намозини уларнинг масжидида ўқисак бўладими? Таровеҳни масжидда ўқишни жуда хоҳлаётгандик, лекин иккиланиб турибмиз. Умуман бошқа мазҳабдагилар билан намоз ўқиш хусусида тушунтирсангиз!\n2. Овоз чиқариб қироат қилинадиган намозларни ёлғиз ўқиганда ҳам овоз чиқариб қироат қилиш керакми ёки йўқ? Жавобларингиз учун олдиндан рахмат, ишларингизда Аллоҳ мададкор бўлсин!\n1. Албатта ўқиса бўлади.\n2. Бунда ихтиёрлисиз. Хоҳласангиз овоз чиқарасиз, хоҳласангиз махфий ўқийсиз.


Ментал арифметика санъат ва ақл-идрокни ривожлантиради – Газета.uz\nМентал арифметика санъат ва ақл-идрокни ривожлантиради\n522+145+398-573+847=? Ушбу математик амални бир неча сонияда ёдда еча оласизм? Сизнинг фарзандингиз уддалайди.\n16 июн 2016, 10:33 Жамият Реклама\nБизнинг ҳаётдаги омадимиз кўп ҳолда бизнинг ақл-идрокимизга боғлиқ. Ментал арифметика бу санъат ва ақл-идрокни ривожлантирувчи дастурдир. Ўзбекистонда илк бора Next Step Up School инновацион мактаби сертификатланган тренерлар билан биргаликда «Ментал арифметика» дастурини тақдим этмоқда. Ушбу дастур ёрдамида болалар нафақат ўқишида муваффақиятга эришадилар, балки ҳаёт мотивацияси (ички туртки)га эга бўлиб, мақсадга илтинувчан бўлади.\nУшу дастурни ўрганган ўқувчилар бир қанча давлатларда юқори натижаларни кўрсатмоқдалар. Мутахассислар 4 ёшдан 16 ёшгача бўлган болалар учун йўналтирилган ақл машқи дастурини қўллайди. Ўқиш давомийлиги курснинг тезлиги ва боланинг қобилиятига қараб икки йилдан уч йилгача давом этиши мумкин. Соннинг квадрат ва куб даражасини ҳисоблаш дастурнинг сўнгги босқичидир. Тажриба шуни кўрсатадики, ҳар қандай ёшдаги болалар дарсларни тезда қабул қилиб, иштиёқ билан бажарадилар. Қоидага кўра, уй вазифаси мутлақо оз вақт олади.\nМентал арифметика — бу юкори сифатли дастур бўлиб, математик амални мияда калькулятордан ҳам тезроқ ҳисоблашни ўргатади. Ментал арифметика дастури фарзандингизга қуйидаги малакаларни ривожлантиришга ёрдам беради:\nТинглаш ва кузатувчанлик;\nБу дастурни нима учун танлаш керак?\nШахсий ёндашув: ўқитувчи ҳар бир болага унинг қабул қилиш хусусиятини инобатга олган ҳолда эътибор каратади;\nСамарадорлик: натижа машғулотнинг 30 дақиқасидан сўнг аён бўлади;\nВакт тежамкорлиги: ҳафтасига жами 160 дақиқа машғулот ва ҳар куни 10 дақиқа уй вазифаси;\nЎқитувчилар таркиби: таълим соҳаси ва психология бўйича тажрибали мутахассислар;\nМотивация: энг яхши ўқувчилар совғалар билан тақдирланадилар, турли хил олимпиадаларда қатнашиш имкониятига эга бўладилар.\nУшбу дастур буйича таълим олаётган болалар нафакат математикадан, балки бошка фан соҳаларида хам муваффақиятга эриша оладилар. Бу ерда улар ўзига ишонувчанликка ва қийинчиликни енга олишга эга бўладилар. Ҳозирги пайтда, атрофда чалғитувчи омиллар кўп бўлганлиги сабабли, болалар устувор йўналиш танлаш ва ўқишга қизиқиши қийин бўлиб бормоқда. Айнан шу муаммода ментал арифметика ота-онага ёрдам беради.\nРўйхатдан ўтганларнинг барчасига бутун ўқув йили учун 20% чегирма совға тарзида тухфа қилинади. Фарзандларингизга ёшлигиданоқ сармоя қилсангиз, келажакда улкан натижаларга эришасиз.\nЯнги ноёб «Истеъдодлар лабораторияси» лойихасида фарзандларингиз учун ҳақиқий лабораторияда тадқиқот ўтқазиш имконияти туғилади. Ҳафта давомида машғулотларда қатнашиш иложини топа олмаганлар якшанба куни ўтказиладиган мактабга келиши мумкин. Бу ерда болалар 2 ёшдан бошлаб қабул қилинади. Шу билан бирга, фарзандингиз қобилиятига қараб қуйидаги қўшимча машғулотларни танлаш мумкин:\nТирик қолиш курслари;\nАгарда сиз фарзандингизни шу муҳитда эрталабдан кечгача фаолият кўрсатишини истасангиз, 5 ёшдан 7 ёшгача болалар учун мўлжалланган инглиз тили она тили бўлиб қолади. Ўз фарзандингизни ақлий ривожлантириш марказларига бериб, сиз уни ҳар томонлама ёруғ йўлбошчи ва муваффақитли, комил инсон бўлиб етишишига йўл очиб берган бўласиз.\nТелефон: (+99897) 7405505. Facebook'даги саҳифа: «Истеъдодлар лабораторияси».\nБиз ўқув марказлари ва ўқув юртлари рахбарларини ҳамда унумли ҳамкорликда ишлаш учун хизмат сифатини оширмоқчи бўлганлар ва таълим соҳасига қизиқишга эга бўлган инвесторларни таклиф қиламиз. Мурожат учун телефон: (+99897) 7438808.\nРеклама ҳуқуқи асосида. Хизматлар лицензияга эга.


Accumulation Swing Index индикатори Уэллес Уайлдер кичиги томонидан ишлаб чиқилган ва унинг "Техник савдо тизимларининг янги концепциялари" номли китобида тавсифланган. Мазкур индикатор ўз тузилишига кўра молия активида нархнинг ўзгариши билан ўхшаш бўлган тебранишларнинг оддий кўрсаткичи ҳисобланади.\nASI(i) = ASI(i-1) + SI(i), где\nSI (i) - Swing Index техник индикаторининг жорий қиймати;\nSI (i - 1) - Swing Index техник индикаторининг олдинги бардаги қиймати;\nCLOSE (i) - ёпилишдаги жорий нарх;\nCLOSE (i - 1) - ёпилишдаги олдинги нарх;\nOPEN (i) - очилишдаги жорий нарх;\nOPEN (i - 1) - очилишдаги олдинги нарх;\nR - ёпилишдаги бугунги нарх билан кечаги максимум ва минимум ўртасидаги нисбат асосидаги формула бўйича ҳисобланадиган параметр;\nK - икки катталикдан энг каттаси: (HIGH (i - 1) - CLOSE (i)) ва (LOW (i - 1) - CLOSE (i));\nT - савдо серияси давомида нархларнинг чегаравий йўл қўйиладиган ўзгариши;\nASI (i) - Accumulation Swing Index индексининг ҳозирги пайтдаги қиймати.\nУ.Уайлдер ўзининг "Техник савдо тизимларининг янги концепциялари" номли китобида индикаторга қуйидагича таъриф беради: "Агар ASI ўша кундузги графикда жойлашган бўлса, индикаторда расми чизилган трендларни графикдаги ўшандай чизиқлар билан таққослаш мумкин. Тенденциянинг муҳим чизиқларини қандай солишни биладиганлар учун ASI тренд чизиқларининг узилишини тасдиқдовчи яхши восита бўлиши мумкин. Графикда тенденция чизиқларининг хато ҳолда узилишлари индикатор графида мос чизиқлар билан тасдиқланмайди. Чунки ASI кўпроқ даражада ёпилишдаги нархлардан фойдаланилади, кун мобайнидаги юқорига ва пастга сакрашлар индикатор индексига катта салбий таъсир кўрсатмайди".\nШунингдек Accumulation Swing Index уни SMA(50) индикатори билан сигнал чизиғи сифатида биргаликда фойдаланилганда тренд вақтида яхши бўлади. ASI ва SMA чизиғининг кесишиш нуқталари юқорига ёки пастга ривожланаётган тенденция йўналишида кириш соҳасига ҳам, индикатор сигнал чизиғини тескари томонга кесиб ўтган ҳолда чиқиш соҳасига ҳам кўрсатувчи илгарилаб борувчи савдо сигналлари ҳисобланади.\nИнстаФорекс ASI индикаторининг параметрлари


Сноуден нимани яшираяпти? « Ўзбекистон Халқ Ҳаракати\nСноуден нимани яшираяпти?\n14 August 2014 - 17:17\nАҚШ Миллий Хавфсизлик Агентлигининг собиқ ходими Эдвард Сноуден ИШИД террорчилик гуруҳини тузган учта истиҳборат ташкилотидан баҳс этди\nFarsNews тарқатган хабарга кўра, АҚШ Марказий Истиҳборат Ташкилоти ва АҚШ Миллий Хавфсизлик Агентлигининг собиқ ходими Эдвард Сноуден Америка, Англия ва Исроил истиҳборатларининг террорчи Ироқ ва Шом Ислом Давлати (ИШИД) ни тузиш учун биргаликда ҳаракат қилишганини иддао қилди.\nСноуден АҚШ, Англия ва Исроил истиҳборатларининг дунёдаги бутун террорчилик экстремизмини “The Hornet’s Nest” яъни “Қовоғари уяси” номли стратегия асосида бир ерга жамлашга ҳаракат қилганини таъкидлади.\nСобиқ жосус, Исроилни муҳофаза қилишнинг ягона йўли, Ўрта Шарқда Исроил билан фикрлари қарама-қарши бўлган гуруҳларни ўз назоратига олиб Исломга қарши янги душманлар яратишдан иборат эканлигини маълум қилди.\nБундан ташқари, хабарда АҚШ истиҳборатига асосланган маълумотлар билан бир қаторда қуйидагилар баён қилинади: “ИШИД лидери Абубакир ал Боғдодий бир йил давомида МОССАД тарафидан тезкор ҳарбий билим, диний ва нотиқлик санъати бўйича таълим олгани маълум бўлди”. деб ёзади FarsNews\nБизнинг назаримизда Американинг Си Ай Эй (Марказий Истиҳборат Ташкилоти) нинг собиқ агенти Сноуден ўша ўзи тилга олган учта давлат истиҳборат ташкилотлари стратегиясидаги энг муҳим бир жиҳатни эътироф қилмаяпти.\nБу жиҳат шундан иборат: Бугунгача исломий радикалларга курашда Америка ва Ғарб ўлкалари фақат Ўрта Шарқ ва бошқа мусулмон давлатлрда фаолият олиб борди, аммо ўз мамлакатларидаги исломий радикалларни ифшо қилиб, бартараф қила олгани йўқ.\nЮқоридаги “халифалик” жозибаси ўша ғарб давлатларидаги радикалларни бир нуқтага тўплаш ва тўпланиб бўлгандан сўнг ҳаммасини бир зарба билан йўқ қилиш учун қурилган бир тузоқдир. Чунки халифалик мусулмон ёшлари учун ҳақиқатан ҳам бир идеалдир. Самимий ва иймонли ёшларда ислом давлати қуриб, бу давлатда эмин-эркин яшаш орзуси доим кучли бўлган. Улар бу йўлда курашиб шаҳид бўлиш учун талпинадилар. Буни яхши билган ғайри муслим давлатларнинг истиҳборатлари ИШИДни айнан мана шу диндор, идеалист ва жанговор ёшларни бартараф қилиш учун қургани кун ўтган сайин бўртиб кўринмоқда.\nСноуден бу глобал фитнанинг муҳим жиҳатини нега яшираяпти?\nБунинг сабаби ҳам яқинда маълум бўлади албатта.


Rost24 - Путиннинг ностальгияси Лукашенконинг таҳдиди: Марказий Осиё давлатлари хавф остидами?\nПутиннинг ностальгияси Лукашенконинг таҳдиди: Марказий Осиё давлатлари хавф остидами?\nСобиқ СССР қулаганига 30 йил тўлибдики, Россия собиқ Совет давлатларини ўзиники эканлигини турли шаклларда билдириб келади.\nШунингдек, Путин СССР республикаларига “рус халқи томонидан берилган совғаларни” эслатиб ўтган эди.\n“Совет Иттифоқини ташкил этиш битимида ундан чиқиш ҳуқуқи ҳақида ёзилган, бироқ жараён ҳақида ҳеч нарса дейилмагани сабаб савол юзага келади: бирор-бир республика Совет Иттифоқи таркибига кирса, лекин Россиянинг улкан ерларига, Россиянинг тарихий ҳудудларига эга бўлиб, тўсатдан иттифоқ таркибидан чиқишга қарор қилса, ҳеч бўлмаганда қандай кирган бўлса, шундай чиқсин. Ўзи билан рус халқининг совғаларини олиб кетмасин”, деган эди Россия президенти.\n«Қозоғистон ҳудуди Россиянинг катта совғаси»\nШу билан биргаликда, Россия ҳукумати Шимолий Қозоғистонни ўзиники, деб билади. Жумладан, Россия Федерацияси Давлат Думаси депутати Вячеслав Никонов телекўрсатув пайтида «Қозоғистон ҳудуди Россиянинг катта совғаси» деб айтганди.\n“Қозоғистон шунчаки мавжуд бўлмаган. Шимолий Қозоғистонда умуман аҳоли йўқ эди. Улар фақат жанубда бўлган. Аслида, Қозоғистон ҳудуди Россия ва Совет Иттифоқининг совғасидир”, – деган россиялик депутат.\nРоссия ташқи ишлар вазири расмий вакили Мария Захарова 2020 йилнинг майида Ўзбекистонда давлат тилида иш юритишни таъминламаганлик учун мансабдор шахсларга жавобгарлик белгиловчи қонун лойиҳасига ўйлаб-ўйламай кескин муносабат билдирган эди:\n«Биз ушбу қонун лойиҳаси бўйича ОАВда давом этаётган мунозараларга эътибор қаратдик. Шундай таассурот уйғоняптики, ҳозирча ушбу қонун лойиҳаси тарафдорлари яққол озчиликни ташкил этади. Билдирилаётган фикрларнинг аксарияти рус тилининг расмий мулоқотда сақланиб қолиши муносабатларимизнинг тарихий руҳи ва замонавий сифатига, энг асосийси – кўпинча Россияда ўқиш ёки ишлаш учун танлов қилаётган кўп сонли Ўзбекистон фуқаролари манфаатларига тўла мос келишини кўрсатмоқда», деди М.Захарова.\nЯнварь бошида Қозоғистонда рўй берган намойишлар фонида президент Қосим Жомарт Тўқаев сўровига биноан КХШТ кучларидан мамлакатдаги тартибсизликларни бостириш учун ёрдам сўради. Мана бир неча кундирки, Россия ҳарбийлари Қозоғистондаги маъмурий биноларни қўриқламоқда.\n“Украинани қайтариб олиш учун ҳамма нарсани қиламиз”\nШу жараёнда дунё ОАВларида рус сиёсатчилари ва уларнинг ҳамкорлари томонидан манипуляция характеридаги хабарлар тарқалмоқда. Хусусан, Беларусь президенти Александр Лукашенко Қозоғистондаги вазиятдан, биринчи навбатда, Ўзбекистон сабоқ олиши кераклигига ишора қилган. Аввалроқ у ўз нутқида: "Бу йил давлатлардан иттифоқларга ўтиш йили бўлди. Биз биродарларимиз – Россия, Қозоғистон ва Украина билан бирлашишимиз керак. Украинани қайтариб олиш учун ҳамма нарсани қиламиз", дея таъкидлаган.\nВоқеалар ривожида Думанинг МДҲ масалалари бўйича қўмита раиси Леонид Калашников Қозоғистондаги воқеалар фонида Ўзбекистон КХШТга қайтиши мумкинлигини айтди.\n"Ўзбекистон бир пайтлар КХШТдан чиққан эди, лекин у яна ташкилотга кириши мумкин. Улар ишониш мумкин бўлган ҳеч ким йўқлигини кўрганларидан кейин ташкилотга қайтишларига ишонаман", деган Калашников.\nКремль журналистлари талаби\nРоссиялик Кремлга яқин журналистлар Қозоғистон энди Россиянинг Қрим устидан суверенитетини тан олиши, рус тилини иккинчи давлат тилига айлантириши, Қозоғистоннинг русийзабон вилоятларига мухторият бериши кераклигини билдирмоқда.\nПутин Қозоғистондаги КХШТ кучлари ҳақида гапирар экан ҳарбийлар қачон керак бўлса шунда чиқиб кетишини айтган. КХШТ таркибидаги россиялик ҳарбийларга икки чечен уруши ва Қримнинг “аннексия қилиниши" иштирокчиси, ҳаво-десант кучлари қўмондони Сердюков бошчилик қилмоқда.\nҲозирда Украина, Беларусь Молдова, Грузия, Арманистон, Озарбайжон, Тожикистон, Қирғизистон, Қозоғистонда Россиянинг у ёки бу шаклда ҳарбий кучлари мавжуд. Ўзбекистон ва Туркманистон ҳудуди бундан мустасно.\nТег: Путин Лукашенко Таҳдид Россия\nУкраина деганда нимани назарда тутдинглар. Кримними. Крим россияники. Россияники. Агар елкада ковок булмаса тан олиш жуда осон.\nБиз узбек, узи бек, Энди хушйор болиш КК, хассани иккинчи бор йокотиш КК эмас.


Орол муаммоси – oliymahad.uz\nОрол ва Оролбўйидаги экологик аҳволнинг кескинлашуви жаҳон жамоатчилигини ташвишга солмоқда. Орол танглиги энг йирик регионал экологик халокатлардан бири бўлиб, денгиз хавзасида яшайдиган 35 миллиондан ортиқ киши, шу жумладан Ўзбекистон аҳолисининг катта қисми ҳам унинг таъсири остида яшамоқда. Яқин ўтмишда дунёдаги энг йирик кўллардан ҳисобланадиган Орол денгизи тезлик билан қуриб бормоқда. Орол денгизининг қуришига асосий сабаб Амударё ва Сирдарё сувларининг суғоришга ишлатилиши натижасида оқимнинг кескин камайиб кетишидир.\nЎрта Осиёда суғориладиган ерлар майдонининг ортиб бориши ва сувдан нотўғри фойдаланиш Орол денгизининг тақдирини ҳал қилиб қўйди.\nСўнгги 40-45 йил ичида денгиз сатхи 22 метрга (1961-йилда 53 м.) пасайди ва сув ҳажми 1064 км3дан 80 км3га тушиб қолди, унинг ўрнида шўрхоклар ва ҳаракатчан қумлар вужудга келди. 2010-йил охирида денгиз сатҳи 24 метр мутлақ баландликда бўлганлиги қайд этилди.\nБунинг оқибатида унинг 45 минг км2 қисми қуриб, қуруқликка айланди. Денгиз суви шўрлигининг ўртача кўп йиллик кўрсаткичи 9-10 г/литр бўлса, ҳозирда 110-280 г/литрдан ҳам ортган ва денгиз биомаҳсулдор хавза сифатида ўз аҳамиятини йўқотди. Биологик хилма-хиллик кескин камайди. Денгиз минтақасидаги 174 тур ҳайвон турлари сони 40 тагача қисқарди.\nОрол денгизининг қуриши Оролбўйи минтақасида ижтимоий экологик вазиятнинг оғирлашишига олиб келди. Ҳар йили Оролнинг қуриган тубидан 15-75 миллион тоннагача туз ва чанг кўтарилиб, жуда катта ҳудудда ҳаво, тупроқларнинг ифлосланишига олиб келмоқда. Оролбўйида табиий ва антропоген чўлланишнинг суръатлари ортиб бормоқда. Ичимлик сувда тузлар миқдори 2-4 г/л ни ташкил қилади ва сув сарфи айрим районларда 5 л дан ошмайди (норма-200-300 л). Аҳоли ўртасида касалланиш ва ўлим кўрсаткичлари юқори даражага етган.\nОрол денгизини асл ҳолига қайтариш имкониятлари қолмади. Мавжуд шароитларда Орол денгизининг сатхини сақлаб қолишнинг ҳам иложи йўқ.\nОролнинг қуриган ўрнида қум ва тузларнинг шамол билан учирилишига қарши чора кўиш учун сунъий ўрмонлар бунёд қилиш катта аҳамиятга эгадир. 1981-йилдан бошлаб денгизнинг қуриган қисмида дарахт ва буталар: оқ ва қора саксовул, кандим, чуркез ва бошқа ўсимликлар ўстирилиши бошланди, яхши натижалар берди ва ҳозирда ҳар йили 25 минг гектар ўрмонлар ташкил қилинмоқда. Денгизнинг янги очилаётган туби туз билан қопланиб қолаяпти ва ўсимликлар мутлақо ўсмаслиги мумкин.\nОрол ва Оролбўйи муаммоларни ҳал қилишда Марказий Осиё мамлакатлари ҳамкорликда иш олиб бормоқдалар. АҚШ, Япония, Германия, Франция ва бошқа ривожланган давлатлар, Бирлашган Миллатлар Ташкилоти, Жаҳон Банки ва турли давлат ҳамда нодавлат халқаро ташкилотлари бу аср муассосини ижобий ҳал қилишга ўз ҳиссаларини қўшмоқдалар.\n“Ижтимоий фанлар” кафедраси катта\nўқитувчиси Шоғиёс Шожалилов\nОрол муаммосиТабиатни асраш\nОлдинги“Тарихи анбиё ва ҳукамо” асарининг Навоий ижодидаги ўрниКейингиУстозини имтиҳон қилган уч шогирд


Уни янада такомиллаштириш юзасидан ўз таклиф ва тавсияларини берди.\nҚўриқлаш тизимида янгилик\nМарказ йўл ҳаракати ҳамда ёнғин хавфсизлиги, қўриқлаш ва патруль-пост хизмати ҳамда бошқа тармоқларни геоинформацион тизим орқали бошқариш имконига эга. Жамоат жойлари видеокузатув ускуналари ёрдамида назорат қилиб борилади. Айни чоғда GPS ҳамда ГЛОНАСС глобал навигация тизимлари билан тўлиқ жиҳозланган автомобиллар, замонавий сигнал узатиш техникалари хизмат ходимлари учун катта қулайлик яратади.\nФайзулла ҚОСИМОВ, Ўзбекистон Республикаси Ички ишлар вазирлиги Қўриқлаш бош бошқармаси бошлиғининг ўринбосари:\n— Юнусобод туманининг учта ҳудудида техник қўриқлаш марказлари ташкил этилган бўлиб, уларга муайян маҳалла ва ташкилотлар, хонадонлар ҳамда бошқа объектлар бириктирилган. Ҳудудда бирон хавф сезилганда ёки кўнгилсиз ҳодиса содир бўлганида, бу ердаги тезкор ҳаракатланувчи гуруҳ воқеа жойига бир зумда етиб боради ва нохушликнинг олдини олиш ёки оқибатини бартараф этиш чорасини кўради. Эътиборли жиҳати, хабар узатиш ҳамда ишни ташкил этиш чоғида узилиш ҳолатлари умуман бўлмайди. Чунки янги тизим сигнални мис кабель, оптик тола, интернет, сунъий йўлдош орқали узатиш ва қабул қилиш имкониятига эга. Бу эса иш самарадорлигига нечоғли таъсир кўрсатиши ўз-ўзидан аён. Дастлабки натижалар ҳақида гапирадиган бўлсак, аввало, ушбу янгилик туфайли жойларда жиноятчилик ҳамда ҳуқуқбузарлик ҳолатлари сезиларли даражада камайишига эришилди. Бу эса шу тизимга уланиш истагини билдираётган корхона ва ташкилотлар, маҳалла ҳамда хонадонлар сони кўпайишига замин яратмоқда.\nДавр талабига мос бўлсин!\nДавлатимиз раҳбари мазкур лойиҳа билан танишар экан, тинчлик-осойишталикни таъминлаш борасидаги ишлар бугунги ҳаёт талабларига мос бўлиши керак, деди. Бунинг учун эса тизимни пухта ўзлаштириш, изчиллик билан такомиллаштириб бориш талаб этилади.\nМустақим МУҲАММЕДОВ, Тошкент шаҳар ички ишлар бош бошқармаси Қўриқлаш бошқармаси бўлим бошлиғи:\n— “Хавфсиз шаҳар” лойиҳаси тажриба тариқасида йўлга қўйилган бўлиб, уни муваффақиятли синовдан ўтказиш олдимизда турган долзарб вазифалардан биридир. Шу боис ички ишлар органлари ходимларининг ахборот-технологиялари борасидаги билим ва кўникмаларини мустаҳкамлаш чоралари кўрилмоқда. Бунинг учун давлатимиз раҳбари таъкидлаганидек, Тошкент ахборот технологиялари университети, пойтахтимиздаги Инҳа университетида ихтисослашган кадрлар тайёрлаш, ИИВ Академиясида ўқув дастурини такомиллаштириш билан боғлиқ саъй-ҳаракатлар амалга оширилади. Ана шунда лойиҳани муваффақиятли рўёбга чиқарадиган салоҳиятли кадрларга эга бўламиз.\nТаклифлар эътиборга олинади\nЯнги лойиҳа, албатта, аҳоли фикр-мулоҳазалари, Президентимиз таклифлари асосида такомиллаштириб борилади. Бинобарин, мазкур тизим шаҳар осойишталиги, юртдошларимизнинг осуда ҳаётини таъминлашда муҳим аҳамиятга эга.\nМазкур рукндаги бошқа мақолалар: « «Бир болага етти маҳалла ҳам ота, ҳам она»\tИшбилармон хотин-қизлар ташаббуси қўллаб-қувватланмоқда »